7 Teori Konspirasi Dahsyat Dan Menarik Berkaitan Virus COVID-19

Nama-nama seperti selesema Wuhan, coronavirus China atau virus COVID-19 tak perlu diperkenalkan lagi. Ia merupakan satu gangguan dahsyat terbaru yang kita semua sedang hadapi ketika ini.

Ia mula-mula muncul di China pada penghujung tahun 2019 dan telah merebak ke semua benua di atas muka Bumi ini. Jumlah kematian terkini telah melepasi 5,000 orang dan kes jangkitan mencecah 140,000 di seluruh dunia.

Kebanyakan orang bersetuju bahawa virus ini mula-mula muncul di sebuah pasar makanan laut di Wuhan China. Akan tetapi, ada ahli teori konspirasi yang tidak mempercayai kisah ini dan mendakwa bahawa ia direka untuk menutup asal sebenar virus ini.

Apabila sesuatu yang sangat besar berlaku di dunia, Amerika Syarikat tidak terlepas daripada dikaitkan dengannya. Terdapat khabar angin yang mendakwa bahawa kerajaan AS adalah pihak yang bertanggungjawab mencipta coronavirus ini.

Dakwaan ini pertama kali dibuat oleh rangkaian berita Rusia iaitu Channel One semasa siaran berita secara langsung.

Penyampai berita berkata bahawa kerajaan AS mencipta virus bertujuan untuk memusnahkan ekonomi pesaing terdekatnya iaitu China dan menambah bahawa AS mungkin juga telah menciptanya supaya mereka boleh menjual vaksin kepada kerajaan China.

Penyampai itu mendasarkan dakwaannya terhadap hakikat bahawa "corona" membawa bermakna mahkota dalam bahasa Rusia dan Latin.

Bagi yang tak tahu, Presiden AS Donald Trump pernah menjadi hakim bagi pertandingan ratu cantik dan pernah mengambil bahagian memakaikan mahkota kepada pemenang.

Penyampai berita tersebut berkata ini adalah sebab mengapa virus ini dinamakan bersempena nama mahkota.

Sementara itu, para saintis mengatakan bahawa mereka menamakan nama tersebut kerana virus itu mempunyai bentuk seperti mahkota.

Jika anda tidak tahu bagaimana Bill Gates dikatakan berkait dengan semua ini, maka kita perlu ulang masa kembali ke Oktober 2019.

Pada bulan tersebut, Yayasan Bill & Melinda Gates bekerjasama dengan Forum Ekonomi Dunia dan John Hopkins Center for Health Security untuk menguji sejauh mana kita bersedia untuk berhadapan dengan wabak.

Dan secara "kebetulan", virus Covid-19 muncul dua bulan kemudian. Para ahli konspirasi teori berkata bahawa program itu merupakan permulaan kepada wabak yang bakal berlaku, yang mana yang telah dirancang oleh ketiga-tiga organisasi ini selama ini.

Dalam satu rancangan dokumentari Netflix pada tahun 2019 iaitu "The Next Pandemic", Bill Gates telah meramalkan bahawa wabak seperti coronavirus akan berlaku, bermula dari sebuah pasar di China.

Sementara itu, John Hopkins Center for Health Security telah menafikan sebarang hubungan antara kejadian itu dan wabak Covid-19.

Ahli teori konspirasi menyokong dakwaan mereka dengan hakikat bahawa Yayasan Bill & Melinda Gates terlebih awal telah menyediakan pembiayaan untuk Institut Pirbright yang berpangkalan di UK, yang mempunyai paten bagi vaksin koronavirus.

Mereka berkata Bill Gates bekerjasama dengan institut itu untuk memulakan wabak ini agar beliau boleh menjual vaksin.

Pirbright Institute menafikan sebarang hubungan antara organisasi mereka dan virus Covid-19. Seorang jurucakap Pirbright Institute berkata mereka hanya meneliti coronavirus yang menjejaskan burung dan bukan manusia.

Mungkin ramai yang tak tahu bahawa Wuhan adalah salah satu daripada bandar-bandar China yang terawal untuk mendapatkan internet 5G. Dan ia merupakan bandar di mana Covid-19 mula-mula muncul. Kebetulan?

Dana Ashlie yang merupakan seorang ahli teori konspirari percaya bahawa virus ini disebabkan oleh gelombang radiasi yang dikeluarkan oleh internet 5G. Dakwaan Dana adalah berdasarkan kertas penyelidikan berusia dua dekad yang mendedahkan 5G adalah berbahaya kepada kesihatan manusia.

Dia berkata bahawa koronavirus ini sebenarnya adalah satu keracunan radiasi yang menyebabkan sistem imun menjadi lemah sekaligus membuatkan seseorang itu terdedah kepada penyakit.

Namun, mereka yang berada di pihak lain mengatakan bahawa Dana hanyalah seorang ahli teori konspirasi. Kumpulan ini menyatakan bahawa kajian tahun 2000 yang dipetik oleh Dana telah disangkal oleh satu kajian tahun 2005 yang membuktikan 5G tidak berbahaya kepada manusia.

Mereka juga menegaskan bahawa Wuhan hanyalah salah satu daripada 16 bandar China yang mendapat internet 5G pada masa yang sama.

Sesetengah orang percaya bahawa China mencipta virus Covid-19 sebagai sebahagian daripada program senjata biologinya. Mereka berkata bahawa virus tersebut tersebar dari sebuah makmal yang seterusnya menyebabkan epidemik.

Makmal yang dimaksudkan adalah Makmal Biokeselamatan Kebangsaan dan merupakan satu-satunya kemudahan milik kerajaan China untuk menjalankan kajian ke atas virus-virus berbahaya.

Ia merupakan sebahagian daripada Institut Virologi Wuhan, yang terletak di Wuhan di mana virus ini berasal. Dakwaan ini dibuat disebabkan oleh kenyataan yang dibuat oleh Presiden Xi Jinping sebaik sahaja wabak ini bermula.

Xi berkata bahawa keselamatan makmal-makmal adalah isu kebangsaan. Pada hari berikutnya, Kementerian Sains dan Teknologi China mengeluarkan arahan mengenai bagaimana untuk memastikan makmal-makmal bagi mengelakkan virus daripada tersebar virus.

Ahli teori konspirasi menyokong dakwaan mereka dengan fakta bahawa virus-virus sebelum ini telah bocor dari makmal Cina. Sebagai contoh, Sindrom Pernafasan Akut Pernafasan Akut (SARS) yang telah bocor sebanyak dua kali.

Kanada juga tidak terlepas daripada dikaitkan dengan isu ini. Sesetengah orang percaya bahawa kerajaan Kanada yang dipimpin oleh Justin Trudeau telah mencipta virus Covid-19 di Makmal Mikrobiologi Kebangsaan di Winnipeg, Kanada.

Makmal ini merupakan milik kerajaan Kanada yang menjalankan kajian ke atas virus-virus membunuh, sama seperti yang terdapat di Wuhan.

Para ahli konspirasi teori berkata bahawa 2 perisik Cina telah mencuri virus itu dan menghantarnya ke Institut Virologi Wuhan di mana ia akhirnya menyebabkan epidemik.

Perisik yang dimaksudkan adalah Dr. Keding Cheng dan isterinya, Dr. Xiangguo Qiu.

Pasangan ini bekerja di makmal tersebut sebelum diberhentikan pada tahun 2019. Ahli konspirasi berkata bahawa mereka dipecat kerana mencuri sampel virus itu dan menghantarnya ke China, tetapi polis Kanada pula berkata ia disebabkan oleh masalah-masalah dasar dan pentadbira.

Sesuatu yang menakjubkan telah berlaku di timur laut China pada awal pagi 11 Oktober 2019.

Sebuah meterori meletup di langit sejurus selepas tengah malam dan menyebabkan cahaya dahsyat yang membuatkan langit cerah seperti sian.

Para ahli teori konspirasi mengulas tentang kejadian ini dengan mengatakan bahawa meteorit itu membawa virus Covid-19 dari angkasa lepas.

Para saintis pula berkata ia tidak mungkin kerana meteor itu tidak mendarat di Bumi. Dan jika ia mendarat sekalipun, saintis pecaya bahawa ia tidak akan bertahan disebabkan oleh suhu yang sangat tinggi ketika ia mendarat.

Meteor yang tidak terbakar di atmosfera boleh mencecah suhu 647.8°C sebaik sahaja ia menghentam Bumi dan in sudah cukup untuk membunuh virus beberapa kali.

Pakar penyakit berjangkit iaitu Dr. Dominic Sparkes menambah bahawa virus Covid-10 mungkin berasal dari Bumi kerana ia hampir sama dengan SARS dan MERS.

Ketiga-tiga virus ini tergolong dalam kumpulan yang sama dikenali sebagai koronavirus. Kita tahu kedua-dua SARS dan MERS berasal dari Bumi, tetapi adakah Covid-19 pun sama?

Teori ini dicadangkan oleh sekumpulan penyelidik India. Mereka berkata bahawa virus Covid-19 mirip dengan virus dan ini sudah cukup untuk membuktikan bahawa seseorang telah mengubahsuai HIV untuk mencipta virus baru,

Mereka menerbitkan kertas tersebut dalam bioRxiv, sebuah laman sesawang untuk kertas-kertas kajian yang bakal disemak. Para penyelidik tersebut tidak memberikan nama, jadi kita tidak akan tahu siapa yang bertanggungjawab.

Hasilnya, kertas ini mencetuskan kontroversi dan membuatkan para penyelidik terbabit untuk menarik balik apa yang didakwa.


Sejarah dan Asal-Usul Budaya "High Five"

Dalam masyarakat Barat, budaya "High Five" sudah sebati dengan mereka. Ianya merupakan salah satu cara meraikan kejayaan dengan rakan sepasukan ataupun cara tidak formal untuk bertegur sapa dengan orang sekeliling.

Malah, budaya High Five ini juga sudah dipraktikan di seluruh dunia termasuklah di Malaysia. Bagi yang tidak tahu juga, tarikh 18 April merupakan Hari High Five Antarabangsa.

Tarikh ini dipilih kerana kepercayaan bahawa pada tarikh inilah "High Five" pertama kali dilihat di khalayak umum. Gambar di bawah ini yang diambil ketika perlawanan bola lisut pada tahun 1977 dipercayai merupakan pencetus kepada budaya ini.

Terdapat beberapa teori dari mana asal-usulnya budaya High Five. Namun, kisah yang paling menarik dan diterima ramai adalah kisah perlawanan bola lisut antara pasukan Los Angeles Dodgers dan Houston Astros.

Perlawanan ini merupakan perlawanan terakhir bagi kedua-dua pasukan dalam musim tersebut. Salah seorang pemain Los Angeles Dodgers, Dusty Baker ketika itu baru sahaja melakukan satu pukulan "Home Run". Ianya merupakan kali ke 30 dilakukannya  pada musim tersebut.

Kejayaan ini membolehkan pasukan Los Angeles Dodgers mencatatkan seajarah tersendiri apabil lebih daripada 4 orang pemainnya mencatatkan pukulan "Home Run" untuk musim itu sahaja.

Seorang rakan sepasukannya, Glenn Burke yang ketika itu menunggu di tepi padang tiba-tiba mengangkat tangannya apabila Dusty Baker datang ke arahnya. Beliau yang tidak tahu apa yang perlu dilakukan, secara spontan mengangkat tangannya untuk menepuk tangan rakannya itu sebagai tanda kemenangan.

Walaupun budaya menepuk tangan sebagai satu jenis berjabat tangan sudah diamalkan sejak sekurang-kurangnya pada tahun 1920-an, ada sesuatu yang berbeza mengenai cara Burke dan Baker melakukannya yang dengan serta-merta menarik perhatian orang ramai.

Gambar di atas dipercayai merupakan saat-saat indah Dusty Baker melakukan High Five bersama rakan sepasukannya itu. Ditambah dengan perasaan emosi ketika meraikan kejayaan pasukannya, membuatkan momen ini diingati ramai pihak sehingga dianggap sebagai pencetus budaya High Five ini.

Bermula dari saat ini, pasukan Los Angeles Dodgers telah menggunakan perbuatan High Five ini sebagai simbol kebanggaan pasukan dan melakukannya sebagai cara meraikan sesuatu kemenangan selama beberapa musim. Tindakan ini akhirnya telah menarik perhatian pihak media dan peminat yang kemudiannya melihat High Five sebagai sebuah budaya bagi meraikan kemenangan.

Glenn Burke yang didakwa sebagai pencetus budaya High Five sehingga menjadikannya sebagai simbol kebanggaan komuniti gay

Kontrak Glenn Burke dengan pasukannya tamat tidak lama selepas itu. Dalam kalangan rakan sepasukan, Glenn Burke dikenali sebagai seorang seorang gay. Pada tahun 1978, dia telah ditukarkan ke pasukan Oakland Athletics.

Segelintir rakan sepasukannya percaya dia disingkirkan daripada pasukan tersebut kerana telah membuat pengakuan mengenai orientasi seksualnya secara terbuka. Walau bagaimanapun, tidak ada bukti yang boleh menyokong dakwaan ini.

Di kawasan Bay Area, Glenn Burke telah diangkat sebagai ikon dalam dalam komunitti gay. DIa turut sama membawa budaya High Five ini ke dalam komuniti ini. Malah, di kawasan San Francisco, dikatakan bahawa High Five ini merupakan simbol kebanggaan komuniti gay di sana.

Di pasukan barunya, Glenn Burke dikatakan mendapat kurang masa bermain. Dia akhirnya tidak lagi bermain dalam perlawanan utama di liga utama kira-kra 5 tahun kemudian. Dia akhirnya meninggal dunia pada tahun 1995 ketika berusia 42 tahun akibat AIDS.

Selain kisah di atas, terdapat satu lagi kisah yang didakwa sebagai peristiwa yang membawa kepada kelahiran budaya High Five ini. Kisah ini berlaku pada tahun 1970-an di University of Louisville Cardinals ketika pasukan tersebut sedang melakukan latihan sebagai persiapan untuk perlawanan berikutnya.

Salah seorang pemain pasukan tersebut, Wiley Brown telah memberikan "Low Five" kepada rakan sepasukannya, Derek Smith. Berasa pelik dengan tindakan tersebut, Derek Smith membalas kembali dengan mengatakan "No. Up high".

Lalu, Wiley Brown menjawab kembali dengan mengatakan "Yeah, why are we staying down low? We jump so high". Maka, kedua-duanya pun mengangkat tangan menepuk tangan satu sama lain. Maka, lahirlah "High FIve".

Budaya High Five yang diamalkan oleh pasukan ini sepanjang musim 1978 dan 1979 turut menarik perhatian ramai pihak. Semasa siaran perlawanan pada tahun 1980, wartawan Al McGuire menjerit "Mr Brown datang untuk bermain! Dan mereka telah memberikan High Five".


Kenapa Kita Panggil 'Kabinet Menteri' Dengan Gelaran 'Kabinet'?

Lahir-lahir saja penulis dan mula belajar tentang selok-belok pentadbiran negara kita, penulis terus diperkenalkan dengan istilah Kabinet, Menteri, Perdana Menteri, ADUN, Wakil Rakyat, MP dan bermacam lagi gelaran yang diberikan pada bidang eksekutif pemerintahan negara kita.

Di antara semua istilah, ada satu istilah yang agak luar biasa bunyinya iaitu 'Kabinet.' Kita pasti sudah biasa menggunakan istilah 'Menteri Kabinet' atau 'Kabinet Malaysia' dalam berbicara tentang kumpulan Ahli Parlimen dan senator yang dipertanggungjawabkan menguruskan kementerian masing-masing.

Bagaimanapun, persoalannya di sini kenapa kita gunakan gelaran 'Kabinet' bagi mewakili mereka, sedangkan kita tahu kabinet itu mewakili rak-rak atau para yang diperbuat daripada kayu atau besi - kebiasaannya dipasangkan di dinding? Ada hubungkaitkah antara kedua-duanya yakni Kabinet untuk menteri dan Kabinet untuk dinding?

Siapa memulakan penggunaan istilah 'kabinet' bagi mewakili kerajaan? Sebelum kita berbicara tentang individu yang memulakan penggunaan istilah kabinet, lebih baik kita kenali dulu dari mana datangnya istilah ini .

Kata akar perkataan 'cabinet' atau kabinet, sebenarnya datang daripada istilah 'cabin' atau kabin, yang bermakna ruangan kecil diambil daripada istilah Latin 'cavea' yang merujuk kepada kurungan yang dibuat, digunakan untuk menyimpan haiwan ternakan.

Orang Itali meminjam istilah Latin itu, menukarkannya menjadi gabbia sebelum orang Perancis meminjamnya dan menukarkannya menjadi ejaan 'cabane' yang merujuk kepada bilik kecil. Pada abad ke 16, ejaannya ditukar ke bahasa Inggeris menjadi 'cabinet' dan maknanya mula menjadi lebih spesifik.

'Cabinet' merujuk kepada sebuah bilik kecil yang ada di dalam rumah seseorang, biasanya golongan bangsawan yang digunakan untuk tujuan rahsia, sama ada menyimpan barangan kemas, wang, harta atau menyembunyikan sesuatu daripada pengetahuan pengunjung.

Berikutan kedudukannya yang tersembunyi serta tidak diketahui orang, masyarakat Eropah zaman dahulu mula menggunakan 'cabinet' untuk tujuan sulit, seperti berjudi.

Jika kita sebut kabinet zaman sekarang, kita pasti akan membayangkan rak-rak di dapur yang digunakan sebagai storan tetapi kurang jelas bagaimana istilah ini boleh merujuk kepada dua perkara berbeza iaitu ruangan bilik kecil dan rak kayu.

Tetapi pendapat paling besar menyebut bahawa permulaan istilah 'cabinet' pada awalnya memang merujuk kepada rak-rak kayu yang dibina. Kami andaikan penggunaannya mula berkembang merujuk kepada dua makna selepas dipinjam daripada bahasa Latin. Ini kerana kedua-duanya merujuk kepada ruangan kosong yang digunakan untuk menyimpan atau mengurungkan sesuatu, sama ada dalam bentuk bilik, sangkar atau rak/laci.

Apa yang kita tahu dalam tempoh yang sama, wujud seni pertukangan yang digelarkan 'cabinetry', di mana seorang tukang 'cabinetry' menghasilkan rak-rak kayu bersaiz kecil yang digunakan untuk menyimpan barangan yang sudah tentu kecil juga saiznya. Andaian kami, golongan yang memiliki rak-rak ini gemar meletakkan kabinet mereka di dalam bilik kabinet - menyebabkan kedua-dua maknanya mula bercampur-baur. Andaian saja tau kerana rekod tentang ini belum lagi ditemui.

Kabinet ketika itu diperbuat daripada kayu jati lengkap dengan ukiran yang melambangkan kemewahan, diperbuat daripada kayu arang. Teknik pertukangan yang halus ini sangat popular di kalangan golongan bangsawan dan kerap kali dijadikan perhiasan yang menggambarkan status seseorang.

Pada penghujung abad ke 16, kabinet (bilik kecil) mula popular digunakan oleh golongan pemimpin Eropah zaman tersebut untuk digunakan sebagai ruangan rasmi membincangkan masalah setempat yang dihadapi.

Ahli-ahli majlis tempatan mula menggunakan kabinet sebagai bilik mesyuarat yang dimiliki oleh golongan pemimpin di rumah mereka, bagi mengelakkan isi perbincangan mereka sampai kepada pengetahuan orang luar. Selain pemimpin masyarakat, golongan raja juga mula menjadikan kabinet yang wujud di istana mereka sebagai ruangan untuk mereka bertemu satu dengan satu berbincang dengan individu lain.

Tradisi perbincangan yang dilakukan secara tertutup ini mula melibatkan kelompok yang lebih besar dan ahli-ahli jawatan kuasa yang dipilih/dilantik di England.

Pada tahun 1625, Raja England, Scotland dan Ireland - Raja Charles I mula memperkenalkan secara rasmi pembentukan formal 'Cabinet Councell' atau 'Majlis Penasihat Kabinet' sebagai penasihat sulit kepada beliau.

Bermula dari situlah, badan kerajaan yang bersidang bagi menentukan hala tuju pentadbiran negara mula menggunakan gelaran 'Kabinet' bagi mewakili kumpulan mereka secara kolektif - berdasarkan kepada lokasi sebenar di mana mereka bermesyuarat; di dalam bilik kecil yang dinamakan kabinet.

Sehingga kini istilah kabinet boleh merujuk kepada tiga perkara berbeza - kumpulan pentadbir kerajaan, bilik mesyuarat di mana pentadbir berbincang dan rak-rak kayu yang digunakan untuk tujuan penyimpanan.


Kisah Viral Sedih Tentang Doraemon Yang Sebenarnya Hoax

Siri Doraemon boleh dikatakan antara siri kartun yang paling popular di dunia. Ia dicipta oleh Fujiko F. Fujio yang berkisarkan tentang sebuah robot kucing yang bernama Doraemon. Doraemon mengembara ke masa lalu dari abad ke-22 untuk membantu seorang kanak-kanak lelaki bernama Nobita Nobi.

Doraemon sangat digemari di seluruh dunia dan sentiasa berada di hati peminat.

Walau bagaimanapun, tak ramai yang mengetahui tentang kebenaran di sebalik siri popular ini.  Terdapat video yang viral mendakwa bahawa plot cerita Doraemon adalah berdasarkan insiden kehidupan sebenar.

Kisah ini telah menerima kritikan sarkastik sehinggakan menjadi satu kontroversi.

Kisah tersebut adalah berkenaan seorang kanak-kanak lelaki berusia 9 tahun dari Jepun bernama Nobita Hiroshi.

Nobita kelihatan seeprti seorang kanak-kanak yang sihat dan gembira seperti kanak-kanak seusia dengannya. Akan tetapi, dia mempunyai satu rahsia yang disembunyikan daripada dunia.

Nobita sebenarnya mengalami skizofrenia, satu penyakit yang membuatkan seseorang itu melihat perkara yang tidak wujud.

Sangat nyata sehinggakan penghidap enggan percaya apa yang mereka lihat adalah tidak benar. Ia juga membuatkan penghidap menjadi lemah dalam berfikir, merasa dan bertindak.

Tak cukup dengan itu, Nobita juga berhadapan dengan masalah di sekolahnya kerana dibuli oleh rakan-rakan kerana menghidap penyakit mental.

Rakan-rakannya meninggalkan Nobita kerana takut Nobita mungkin akan membahayakan mereka dan membuatkan kanak-kanak malang ini kesepian.

Masalah mental yang dihadapi Nobita ini telah memaksa dirinya untuk mencipta satu watak imaginasi iaitu Doraemon, sebuah robot kucing yang membantunya dalam apa perkara sekalipun.

Dan dengan ini, Doraemon telah menjadi rakan karib Nobita, satu-satunya rakan yang memahami dirinya. Nobita menjadi sangat bergantung kepada Doraemon yang mana dia berimaginasi diberikan pelbagai gajet untuk kegunaan seharian.

Di usia 16 tahun, keluarga Hiroshi akhirnya memutuskan untuk membawa Nobita ke kaunseling perubatan bagi merawat penyakitnya.

Ketika bertemu dengan doktor, Nobita diberitahu bahawa Doraemon sebenarnya tidak wujud.

Ia hanya satu imaginasi oleh mindanya yang tidak sedar yang mana perlu dikawal oleh Nobita. Berita ini membuatkan Nobita sangat terkejut untuk mengetahui bahawa dia akan bersendirian sekali lagi, sekaligus mengalami trauma mental.

Disebabkan tidak dapat menerima kenyataan, Nobita telah mengambil langkah drastik yang sangat ekstrem. Menggunakan pistol milik bapanya, Nobita memutuskan untuk membunuh diri dengan menembak dirinya sendiri pada usia 16 tahun.

Jadi, untuk memberikan penghotmaran kepada roh Nobita, siri Doraemon dihasilkan.

Kisah ini sangat mengejutkan dan juga menyedihkan. Ia menceritakan tentang apa yang dilalui oleh seorang kanak-kanak malang yang mempunyai masalah mental dan juga disisihkan oleh orang ramai.

Namun begitu, ia langsung tiada kena mengena dengan penghasilan Doraemon. Berita yang disebarkan adalah palsu semata-mata. Di zaman serba canggih ini, berita palsu adalah sangat berleluasa yang dengan mudah boleh menipu mereka yang mudah percaya.

Adalah penting bagi kita untuk menyedari bahawa kita perlu berfikir secara kritikal untuk menganalisis apa sahaja yang kita baca di internet.

Maklumat adalah sumber minyak baru, jadi gunakan maklumat dengan bijak dan anda akan menjadi seorang yang sangat berpengetahuan tinggi.


Bagaimana Covid-19 Menghuru-Harakan Ekonomi Kita?

Setiap dekad, pasti ada saja wabak yang melanda dunia mengorbankan ribuan nyawa dan kita; walaupun mempunyai kepakaran teknologi, seakan gagal membendungnya.

Kemajuan yang pesat dari segi teknologi membantu mengubah cara hidup manusia hidup, membolehkan kita bergerak dari satu tempat ke satu tempat lain dengan sistem pengangkutan moden dalam masa singkat - dalam perspektif lain, kemajuan itu turut sama menyumbang kepada penyebaran wabak yang berlaku dengan lebih pantas.

Penyebaran wabak khasnya wabak Covid-19 yang belum ada penawarnya, telahpun menggugat malah menjahanamkan banyak industri dunia tanpa kita sedari berikutan kesannya yang luas. Industri manakah yang paling teruk terjejas dengan penyebaran pandemik terbaru dunia ini?Industri pelancongan menjadi mangsa utama

Di antara semua industri yang terjejas, industri pelanconganlah yang menjadi mangsa nombor satu penyebaran wabak Covid-19. Ini kerana dengan wujudnya pengenalan larangan kemasukan pelancong dari luar ke negara-negara tertentu serta larangan rakyat mengunjungi negara lain, aktiviti pelancongan pasti menerima kesan buruk yang sehingga kini belum nampak penghujungnya.

China sudah pastilah yang paling terjejas, diikuti oleh negara-negara yang melaporkan kes-kes Covid-19 terbanyak, termasuklah negara kita. Selain daripada mengurangkan kemasukan matawang luar ke dalam negara tarikan pelancong, pengendali syarikat penerbangan dan perkapalan mengalami kemerosotan perniagaan - disebabkan oleh kekurangan penumpang apabila banyak negara menghalang rakyat mereka keluar negara, seperti di China dan Itali.

International Air Transport Association atau IATA meramalkan jumlah kerugian yang bakal ditanggung secara keseluruhan oleh semua syarikat penerbangan, disebabkan Covid-19 adalah sekitar RM270 billion, dengan kerugian terbesar bakal melibatkan syarikat penerbangan di Asia.

Berikutan daripada penyebaran wabak Covid-19 yang semakin tidak terkawal, banyak syarikat terpaksa memperkenalkan sistem bekerja dari rumah - dalam memastikan kelangsungan perjalanan syarikat tidak terganggu dan tahap kesihatan pekerja pula tidak diabaikan.

Dua kilang di Pulau Pinang yang dikatakan terdedah kepada jangkitan wabak ditutup dan semua pekerja diberikan arahan untuk bekerja dari rumah, sementara kilang tersebut dibersihkan dan diperiksa tahap kesihatannya.

Syarikat-syarikat gergasi juga terpaksa mengambil pendekatan serupa, dengan Twitter yang mempunyai pejabat di seluruh dunia mengeluarkan arahan agar semua pekerja mereka mula bekerja di rumah secara mandatori. Ini selepas arahan agar pekerja syarikat tersebut yang berpusat di Hong Kong, Jepun dan Korea Selatan mula bekerja di rumah sejak 2 Mac 2020.

Banyak pihak menyarankan agar majikan-majikan di seluruh dunia mempersiapkan syarikat dan pekerja mereka dengan polisi serta etika yang perlu dipatuhi, akibat daripada perubahan ini. Oleh kerana tidak ada siapa mampu menjangka berapa lama situasi ini bakal berlanjutan, besar kemungkinan 2020 bakal memperlihatkan kepada kita adakah benar produktiviti sektor-sektor industri dapat kekal pada tahap optimum - seandainya pekerja bekerja bukan di pejabat.

Bagi negara seperti kita yang bergantung dengan ekonomi berasaskan petroliam, penyusutan harga minyak sudah pastilah akan memberikan kesan buruk yang besar pada tahap kemampuan negara kita bersaing.

Seandainya permintaan terhadap minyak jet daripada industri penerbangan menurun, secara tak langsung negara-negara pengeksport minyak akan kehilangan sumber pendapatan.

Kesatuan negara pengeluar minyak OPEC pada 5 Mac 2020 mengambil keputusan mengurangkan pengeluaran minyak sebanyak 1.5 juta tong sehari, bagi menstabilkan harga yang kian menjunam akibat kekurangan permintaan.

Statistik menunjukkan kadar penurunan harga minyak mentah dalam tempoh setahun ini daripada Mac tahun 2019 sehingga Mac 2020, adalah pada kadar dua ganda. Pada 2019, harga minyak berlegar sekitar $65 dollar satu tong. Bermula daripada 11 Januari 2020 sehingga artikel ini ditulis, harga minyak mula turun sebelum perbincangan antara negara OPEC pada 9 Mac 2020, gagal menemui kata sepakat.

Ini menyebabkan harga minyak turun mendadak dari $50 dollar lebih setong purata pada 9 Mac, kepada $35 dollar satu tong dalam tempoh tak sampai lima hari.

Dari satu aspek, kita akan dapat petrol lebih murah namun dalam satu aspek lain, negara akan kehilangan hasil yang nampaknya perlu ditampung dengan perubahan atau pengenalan sistem percukaian baru - bagi menggantikan sumber yang terkesan disebabkan wabak ini.

Bagi mereka yang tidak terlibat dengan industri-industri yang terjejas teruk akibat penularan wabak ini, anda boleh menarik nafas lega. Namun bagi pekerja-pekerja khasnya pekerja syarikat penerbangan, carigali minyak, perhotelan, jualan, penternakan dan beberapa industri lain - pasti situasi ini menimbulkan bimbang pada anda.

Banyak majikan yang terjejas teruk terpaksa mengambil langkah melakukan tindakan drastik. Malindo Air misalnya, dilaporkan mengarahkan agar pekerja bercuti selama 2 minggu tanpa gaji disebabkan oleh kurangnya permintaan terhadap penerbangan syarikat tersebut.

Syarikat Malaysia Airlines (MAS) juga terpaksa melaksanakan langkah serupa yang lebih drastik, mengarahkan agar 13 ribu pekerja mereka memilih skim pemotongan kos operasi - dalam usaha mengurangkan kerugian yang ditanggung. Ini disebabkan oleh pembatalan lebih 2,000 penerbangan yang telahpun dijadualkan dari bulan Mac sehingga bulan April akibat kebimbangan penumpang terhadap masalah wabak ini.

Beberapa tindakan pemotongan kos operasi yang dilaksanakan mendapat kritikan masyarakat yang merasakan apa yang berlaku tidak adil pada pekerja. Bagaimanapun, Datuk Shamsuddin Bardan, pengarah eksekutif kepada Persekutuan Majikan-Majikan Malaysia atau MEF menyifatkan situasi yang ada memaksa tindakan sebegitu diambil.

Beliau menyifatkan majikan tidak banyak pilihan, sama ada mengurangkan jumlah pekerja dengan proses pemberhentian beramai-ramai atau memotong kos operasi, agar pekerja dapat terus dilantik walaupun terpaksa bercuti tanpa gaji.

Beliau menyarankan agar kerajaan mewujudkan garis panduan menghalang majikan daripada memberhentikan pekerja dalam waktu-waktu genting ini, kerana kesan jangka panjangnya lebih buruk berbanding pekerja diwajibkan bercuti tanpa gaji.


Berapa Lamakah Masa Diambil Untuk Penghasilan Vaksin COVID-19?

Pertubuhan Kesihatan Dunia (WHO - World Health Organization) baru sahaja mengisytiharkan bahawa COVID-19 sebagai sebuah pandemik. Pengisytiharan ini sudah cukup menerangkan betapa luasnya skop novel koronavirus ini.

Malah, di Malaysia kita dapat lihat bahawa penularan wabak ini semakin luas selepas gelombang kedua wabak ini. Pujian dan sokongan harus diberikan kepada pihak Kementeri Kesihatan Malaysia yang sangat proaktif dalam menangani serangan COVID-19 ini.

Ketika ini, salah satu topik yang hangat diperkatakan baik dalam kalangan ahli perubatan dan orang awam adalah berkisarkan penciptaan vaksin bagi menghalang jangkitan penyakit ini. Persoalan yang sering timbul adalah berapa lamakah masa yang diperlukan untuk menghasilkan vaksin.

Jawapan mudahnya, mungkin mengambil masa lebih setahun. Namun, teruskan bacaan untuk mengetahui mengapa ia mengambil masa yang begitu lama.

Imej dari mikroskop elektron menunjukkan SARS-CoV-2 (oren), virus pernafasan yang menyebabkan COVID-19,

Pertama, kita perlu tahu apakah yang dimaksudkan dengan koronavirus atau singkatannya CoV. Koronavirus adalah sekumpulan virus yang boleh menyebabkan penyakit seperti demam atau yang lebih teruk lagi seperti Middle East Respiratory Syndrome (MERS-CoV) dan Severe Acute Respiratory Syndrome (SARS-CoV).

Sejak tahun 2003, terdapat tiga wabak penyakit yang lebih teruk tetapi akhirnya terkawal. Kini, COVID-19 sedang merebak di seluruh dunia. Wabak ini dikatakan bermula di China dan kini merebak di Eropah dan A.S. Malah, pihak WHO sendiri sudah mengisytiharkannya sebagai sebuah pandemik.

Namun, terdapat dua aspek penting COVID-19, iaitu bahagian virus (strain) yang masih baru dan belum dilihat pada manusia. Dalam erti kata lain, vaksinas untuk menangani  virus ini belum dikembangkan lagi. Disebabkan itulah kajian lanjut perlu dilakukan sebelum vaksin bagi COVID-19 boleh dihasilkan.

Sejak tempoh 20 tahun yang lalu, kita telah melihat perubahan yang ketara dalam proses pembangunan vaksin. Hasil daripada bantuan kewangan yang disalurkan oleh kerajaan beberapa buah negara dan kemajuan teknologi, tempoh pembangunan vaksin kini semakin pendek.

"Perlumbaan" untuk membangunkan vaksin COVID-19 sedang rancak. Walau bagaimanapun, majoriti ahli sains bersetuju bahawa vaksin itu mungkin tidak akan sempat disiapkan pada waktunya ketika COVID-19 sampai ke kemuncak penularannya.

Walaupun begitu, jika sempat sekalipun, adalah penting untuk diingat bahawa vaksin itu tidak boleh menyembuhkan mereka yang telah dijangkiti virus. Ia hanya boleh digunakan sebagai alat untuk mencegah penyebaran wabak tersebut.

Apabila berita mengenai wabak ini telah tular, beberapa kumpulan mula mengusahakan vaksin tersebut. Tiga daripada kumpulan ini berada dalam tekanan tertentu dalam persaingan kerana mereka dibiayai oleh CEPI (Coalition for Epidemic Preparedness Innovations).

CEPI adalah organisasi bukan kerajaan yang bertapak di Oslo, Norway yang ditubuhkan untuk membantu mempersiapkan pandemik dunia masa depan. Sejak wabak COVID-19, CEPI telah membelanjakan lebih daripada $ 19 juta dalam kumpulan penyelidikan dan pembangunan vaksin.

Semua mata kini terarah pada dua kumpulan yang dibiayai oleh CEPI: startup bioteknologi Moderna Therapeutics (berpusat di Massachusetts) dan makmal di University of Queensland (Brisbane, Australia). Kedua-dua kumpulan itu menyatakan bulan lalu bahawa mereka telah membangunkan calon vaksin untuk COVID-19.

Mereka merancang untuk memulakan ujian terhadap manusia dalam beberapa bulan akan datang. Moderna baru-baru ini telah menghantar sampel vaksin ke National Institute of Allergy and Infectious Diseases (NIAID). Ujian klinikal dijangka bermula menjelang akhir bulan April.

Setakat ini, ia telah mendedahkan bahawa 45 sukarelawan akan mengambil bahagian dalam ujian ini. Para peserta yang terlibat mesti sihat dan berumur antara 18 hingga 55 tahun. Namun, terdapat banyak proses yang panjang sebelum ujian klinikal dan penggunaan vaksin pada manusia dapat dijalankan.

Buat masa ini, terdapat beberapa calon vaksin yang telah dibangunkan, antaranya:

Antara kesemua ini, yang paling advance setakat ini ialah ubatan (drug) Remdisivir yang asal sasarannya ialah Ebola virus tetapi tidak berjaya. Percubaan klinikal ke-3 sedang dijalankan bagi mengenal pasti tahap keberkesanan dan keselamatan ubatan ini terhadap pesakit COVID-19.

Masih sukar meramalkan keberkesanan ubatan ini walaupun pelbagai laporan positif sudah ada, hanya laporan keseluruhan yang mampu menentukannya.

Dijangkakan akan berlaku satu 'disruption' atau langkah mengejut daripada pihak saintis negara China dalam menghasilkan vaksin mereka sendiri. Dari segi regulasi dan peraturan, negara China memiliki kelebihan dalam mengeluarkan vaksin secara drastik tanpa memerlukan kajian lanjutan. Sudah pasti, ianya juga memberi satu kerisauan terhadap kesan sampingan dan lain-lain.

Antara cabaran terbesar syarikat-syarikat biofarmasiutikal dalam membuat vaksin bagi jangkitan seperti SARS, MERS dan COVID-19 ini ialah faktor kewangan, percubaan klinikal dan pemasaran. Untuk menentukan tahap keberkesanan vaksin, sejumlah pesakit COVID-19 diperlukan untuk menjalani percubaan umunisasi.

Pada ketika ini, sukar untuk mengatakan bila vaksin akan tersedia. Sesetengah pakar menganggarkan ia akan mengambil masa sekurang-kurangnya beberapa bulan. Namun, sesetengah pakar menggunakan pendekatan yang lebih realistik dan meramalkan kita perlu menunggu vaksin sekurang-kurangnya lebih daripada setahun.


5 Industri Yang Untung Besar Akibat Wabak Covid-19

Kisah-kisah berkenaan kesan buruk wabak Covid-19 kepada dunia, khasnya kepada ekonomi dan sektor perniagaan menghiasi muka depan mana-mana laman web dunia ketika ini.

Tidak dapat dinafikan kesan negatif wabak tersebut mampu melumpuh malahan mematikan terus sesetengah industri yang gagal bertahan, berikutan kejatuhan perniagaan yang mendadak serta keperluan untuk menanggung kos operasi yang tinggi.

Bagaimanapun, di sebalik semua kisah buruk yang wujud - ada lima industri di dunia yang mengalami perkembangan positif atas semua masalah yang melanda. Industri apakah itu? Berikut adalah lima industri yang didapati berkembang pesat semasa dunia dilanda wabak penyakit.

Bagi pengkritik kepada sifat tamak industri perubatan, penyebaran wabak seperti wabak Covid-19 dan SARS merupakan peluang yang sukar diperolehi dalam usaha menaikkan keuntungan.

Penulis berpengaruh seperti Gerald Posner dalam tulisannya menyifatkan situasi berlakunya wabak bakal dijadikan jendela di mana perniagaan farmasi dan perubatan bakal meningkatkan harga mereka sewenang-wenangnya, disebabkan oleh kekurangan bekalan dan peralatan; sama ada secara sengaja atau tidak sengaja.

Apa yang akan berlaku setiap kali timbulnya pandemik adalah perlumbaan antara syarikat-syarikat perubatan memaksimakan potensi jualan; lebih lama pandemik berlaku, lebih tinggi keuntungan yang bakal diperolehi.

Situasi ini mungkin tidak ketara di negara kita, tetapi di negara-negara di mana sistem perubatannya diletakkan dalam pasaran bebas sepenuhnya - seperti di Amerika Syarikat, pihak pengeluar produk perubatan mempunyai kuasa yang terlalu besar dalam menentukan kadar bekalan dan pengeluaran bagi memastikan keuntungan penuh dapat diperolehi.

Apa yang lebih membimbangkan - walaupun syarikat perubatan bakal mendapat pulangan lumayan akibat penyebaran wabak, kaji selidik yang dijalankan juga mendapati syarikat-syarikat perubatan memilih untuk tidak meletakkan penyelidikan baru terhadap cara pemulihan wabak seperti MERS, SARS dan Covid-19 sebagai keutamaan mereka, berikutan keuntungan jangka panjangnya tidak berbaloi untuk diteruskan berbanding penyelidikan terhadap sakit kanser.

Sekiranya anda baca tentang pasaran saham ketika ini, banyak laman web analisis saham akan menasihatkan agar pelabur memberanikan diri melabur kepada syarikat-syarikat pengeluar barangan pencuci nyah kuman seperti jenama Clorox, Dettol dan sebagainya.

Ini kerana setiap kali berlakunya wabak, produk-produk mereka akan mula mengalami peningkatan permintaan yang mendadak - dengan beberapa negara melaporkan tahap jualan yang terlalu tinggi menyebabkan stok kehabisan, walaupun dijual dengan harga yang tidak munasabah.

Produk seperti tisu, sabun cuci tangan, cecair nyah kuman, peluntur dan pelbagai lagi produk yang dikeluarkan dipercayai oleh pengguna, mampu melindungi mereka daripada jangkitan kuman. Mengambil kesempatan ke atas apa yang sedang berlaku, banyak jenama juga mula melabelkan produk mereka mampu membunuh virus yang menyebabkan wabak Covid-19 dengan berkesan.

Berikutan keengganan orang ramai untuk berada di tempat-tempat awam dan terbuka, ramai yang memilih untuk tinggal di rumah menghabiskan masa bersama keluarga. Disebabkan oleh perubahan jadual harian kita ini, diramalkan antara yang bakal mendapat laba besar adalah pengendali servis penstriman video seperti Netflix, iFlix dan sebagainya - kerana orang ramai mahu mengisi masa mereka.

Antara syarikat yang mendapat keuntungan paling besar akibat penularan wabak adalah gergasi media hiburan Disney, yang mencatatkan peningkatan besar kepada jumlah langganan servis strim video mereka di Eropah, iaitu Disney+.

Walau bagaimanapun, besar kemungkinan peminat video perlu menunggu lebih lama untuk mendapatkan kandungan yang baru, kerana kebanyakan produksi perlu ditangguhkan menyebabkan berlaku banyak perubahan dalam penjadualan rancangan-rancangan popular yang sepatutnya sudah atau bakal ditayangkan. Begitu jugalah dengan pornografi yang agak berkait dengan penstriman video...

Jika keluarga memilih untuk menghabiskan masa mengharungi saat-saat mencabar dengan menonton siri televisyen bersama, ada juga pihak yang dirasakan memerlukan khidmat pornografi agar mereka mampu mengisi masa lapang mereka. Itulah yang dilaporkan berlaku, apabila carian 'peminat pornografi' di laman-laman web tertentu didapati meningkat selepas wabak Covid-19 melanda.

Sebuah syarikat pornografi di Jepun yang kami enggan nyatakan namanya di sini bermurah hati untuk memberikan akses secara percuma kepada beratus-ratus video lucah terbitan mereka kepada mana-mana individu atau pasangan; sempena Covid-19.

Apa yang lebih menghairankan, selain daripada peningkatan carian kepada pornografi biasa - orang ramai juga didapati mula mencari pornografi bertemakan penyebaran wabak di mana pelakunya memakai baju perlindungan dan wanitanya pula, berlakon sebagai pesakit yang dijangkiti.

Bimbang dengan ketidak tentuan ekonomi disebab Covid-19, permintaan terhadap emas mula meningkat mendadak sehinggakan harga emas pada ketika artikel ini ditulis - melonjak mencecah harga tertinggi yang sebelum ini dicatat pada tahun 2012.

Di negara kita, harga emas mula melebihi RM220 untuk setiap satu gram bermula pertengahan Februari berikutan kenaikan nilai satu ounce emas kepada tahap $1,700. Diramalkan harga emas akan kekal stabil atau terus meningkat, selagi mana wabak ini masih berlangsung disebabkan kebimbangan orang ramai tentang kesan wabak itu kepada tahap kekukuhan kewangan dunia.

Sekiranya anda memiliki simpanan emas yang banyak ketika ini, pelaburan anda pasti sedang menampakkan pulangannya.


Apa Itu Gas Mustard Dan Mengapa Ia Sangat Dahsyat?

Sejarah manusia diselubungi oleh peperangan dan pertumpahan darah. Ia sudah pasti menjadi satu pengajaran yang tidak akan dilupakan.

Dan salah satu hakikat tentang peperangan paling dahsyat adalah kaedah pembunuhan yang telah meningkat dengan begitu mendadak dari segi kecekapan.

Walaupun senjata seperti senapang, meriam, mesingan dan macam-macam lagi dilihatkan sudah kejam, namun ada lagi senjata yang lebih dahsyat dan tidak berperikemanusiaan.

Salah satu senjata peperangan yang paling menakutkan yang dicipta oleh manusia tak lain dan tak bukan adalah senjata kimia. Dan contoh yang paling terkenal adalah gas mustard.

Penggunaannya telah dilarang oleh Protokol Geneva dan tidak lagi digunakan sejak Perang Dunia Pertama. Akan tetapi, perkataan "gas mustard" masih kedengaran mengerikan selepas seabad kemudian.

Senjata kimia mungkin kelihatan seperti satu ciptaan moden, namun ia sebenarnya telah wujud seawal beribu tahun yang lalu. Ia bermula sejak penduduk bandar Greek saling meracuni bekalan air antara satu sama lain.

Dan dalam peperangan, penggunaan apa sahaja senjata yang boleh menghancurkan pihak musuh adalah sesuatu yang perlu dilakukan, namun peperangan kimia berlaku dengan begitu dahsyat pada awal abad ke-20.

Pemahaman yang lebih luas mengenai sains kimia dan kimia berkala membolehkan pembangunan senjata ini berlaku.

Pelbagai negara dan ahli kimia membangunkan gas mustard pada abad ke-19, tetapi ia tidak digunakan dalam peperangan sehinggalah pada Julai 1917.

Dua tahun sebelum itu, Jerman mula menggunakan gas klorin yang mematikan terhadap musuhnya dan pihak Inggeris pula cuba menggunakan gas pada awal September 1915.

Gas klorin berbau peluntur dan merengsakan mata, hidung, mulut dan tekak, serta boleh melemaskan mangsa jika dikelilingi oleh kepekatan yang cukup tinggi.

Walau bagaimanapun, gas klorin menghasilkan bau yang kuat dan awan kehijauan. Ini membuatkannya mudah untuk dikesan dan boleh dielakkan dengan menutup hidung dan mulut.

Kemudian kita ada gas fosgen dan hampir 6 kali ganda lebih dahsyat berbanding gas klorin, sebagai tambahan kepada tidak berwarna dan kurang berbau.

Gas ini boleh mengambil sehingga 24 jam untuk kesannya kelihatan, menjadikannya tidak ideal sebagai senjata di medan perang melainkan ia digabungkan dengan klorin yang telah digunakan buat pertama kalinya oleh Jerman pada Disember 1915.

Dengan setiap pengulangan, gas-gas ini menjadi lebih berkesan dan membunuh, tetapi tiada gas yang boleh mengalahkan kehebatan gas mustard, ejen kimia paling berkesan dalam peperangan.

Gas Mustard adalah agen kimia yang menyebabkan pembakaran kulit, mata dan saluran pernafasan teruk. Ia boleh diserap ke dalam badan melalui penyedutan, pemakanan atau dengan bersentuhan dengan kulit atau mata.

Gas mustard menjadi pilihan utama bagi komander perang dalam sesebuah konflik, namun jumlah kematiannya ketika Perang Dunia Pertama tidak diketahui.

Secara keseluruhan, terdapat kira-kira 1.3 juta kematian disebabkan oleh serangan gas. Kebanyakan daripada kematian ini merupakan hasil daripada gas fosgen manakala sementara banyak kematian terburuk dan terdahsyat disebabkan oleh gas mustard.

Gas Mustard juga dikenali sebagai mustard sulfur (Cl-CH2CH2) 2S dan merupakan sejenis gas yang cenderung untuk menyebabkan lepuhan. Ia mampu untuk menyebabkan berlakunya lepuhan besar pada kulit dan dalam paru-paru.

Apabila digunakan dalam peperangan, gas ini mempunyai warna kuning coklat dan mempunyai bau mustard yang samar, namun laporan lain memberitahu bahawa ia hampir sama dengan bawang putih dan horseradish.

Ia disebarkan sebagai satu kabus halus dan biasanya akan berakhir di atas tanah sebagai cecair berminyakmenguap sepenuhnya. Ia juga akan membentuk awan tebal yang bergerak ke parit pihak musuh dan kekal di situ dan memberikan kesan dahsyat kepada mereka yang berada di kawasan sekitar.

Jika mata, hidung, mulut, kulit atau paru-paru terdedah kepada gas mustard, apa yang berlaku adalah kerengsaan yang melampau, termasuk rasa mual dan muntah, buta sementara / kekal, sesak nafas, batuk dan sakit sinus.

Ia masih boleh dirasai walaupun tekak anda tertutup, membuatkan mustahil untuk bernafas. Dalam sesetengah kes, berminggu-minggu diperlukan untuk mangsa mati, atau mereka selamat dan mengalami kerosakan kekal kerana terdedah kepada gas ini.

Gas mustard juga merupakan bahan mutagen, yang bermaksud bahawa ia boleh menyerang DNA mangsa, menjadikan mereka lebih berisiko untuk kanser di kemudian hari. Itu pun jika mereka terselamat dari ada gas dahsyat ini.

Pendedahan ringan terhadap gas ini boleh menangguhkan permulaan gejala selama 1 hingga 6 jam, tetapi pendedahan yang keterlaluan dapat memberikan kesan serta-merta. Lebih buruk, gas ini tidak hilang dengan begitu sahaja.

Dalam sesetengah kes, adalah lebih selamat untuk naik ke bahagian atas parit, di mana anda terdedah kepada tembakan dan bukannya berdiri di bawah awan yang menyalurkan gas mustard ke bahagian bawah parit yang sempit.

Dan dalam situasi lain, penggunaan gas ini membuatkan pihak musuh mustahil untuk maju ke hadapan kerana mengetahui bahawa ia masih ada di sekitar yang akan membahayakan tentera mereka.

Gabungan Kuasa Pusat pada Perang Dunia Pertama yang terdiri daripada Jerman, Austria-Hungary, Empayar Uthmaniyyah and Bulgaria bukanlah satu-satunya kuasa yang pernah melakukan serangan gas dalam konflik ini.

Menjelang November 1917, kuasa Allies juga melancarkan serangan gas mustard terhadap Jerman. Sebaik sahaja Amerika Syarikat menyertai WW1, keupayaan pembuatan gas mustard oleh kuasa Allies meningkat dengan begitu ketara dan menjadikan kuasa gas mustard beralih pihak.

Pada tahun 1925, tujuh tahun selepas perang berakhir, Protokol Geneva telah ditandatangani dan disahkan oleh sebahagian besar dunia dalam tempoh 5 tahun.

Salah satu perkara utama adalah larangan penggunaan senjata kimia seperti gas mustard, kerana negara-negara menandatangani bahawa penggunaan senjata melemaskan dalam peperangan adalah "dikutuk oleh pendapat umum dunia yang bertamadun".

Atas sebab ini, serangan gas yang berlaku dalam Perang Dunia Kedua adalah tersangat sedikit, namun jumlah kematian dalam WW2 adalah hampir empat kali ganda berbanding WW1.

Selain itu, penggunaan topeng gas yang digunakan oleh kedua-dua belah pihak dalam WW2 menjadikan serangan gas kurang berkesan, dengan kesan-kesan yang berlaku hanyalah rasa gatal pada kulit.

Dengan ini, gas mustard semakin kurang digunakan sejak WW1, dan yang paling ketara adalah dalam perang Iraq-Iran pada penghujung tahun 1980-an kerana ia masih sangat berkesan terhadap tentera musuh yang tidak dapat mempertahankan diri dari serangan seperti ini.

Penggunaan senjata kimia pada hari ini dianggap sebagai jenayah perang dan ditolak oleh sebahagian besar dunia dalam kejadian yang jarang berlaku, seperti serangan gas sarin di Ghouta ketika Perang Saudara Syria pada tahun 2013.


Kenapa Orang Tercedera Perlu Dikekalkan Dalam Keadaan Sedar?

Dalam filem perang tahun 1998 yang bertajuk "Saving  Private Ryan", ada sebuah adegan di mana seorang askar, Irwin Wade, telah tercedera parah setelah ditembak oleh musuh. Kemudian, beliau terbaring di atas tanah dan dikerumuni rakan-rakan pasukannya.

Sementara mendapatkan rawatan daripada pasukan perubatan, mereka akan memastikan askar yang tercedera itu untuk kekal dalam keadaan berjaga sambil memberitahu beliau akan selamat dan dibawa ke hospital dalam keadaan segera.

Situasi di atas merupakan satu keadaan yang biasa digambarkan dalam filem-filem berlatarbelakangkan zaman peperangan tidak kira sama ada filem keluaran luar atau dalam negara. Keadaan ini secara tidak langsung "mengajar" penonton betapa pentingnya memastikan individu yang tercedera berada dalam keadaan sedar dan tidak tertidur.

Terdapat juga kepercayaan bahawa sekiranya seseorang yang cedera parah itu terlelap atau tidur, itu bermakna individu tersebut akan meninggal dunia atau mempunyai peluang tipis untuk diselamatkan. Namun, adakah pendapat ini benar? Apakah rasionalnya individu yang tercedera "dipaksa" sentiasa berada dalam keadaan sedar?

Kepercayaan bahawa seseorang harus memastikan pesakit yang sakit atau tercedera parah terjaga kebanyakannya merupakan satu konsep yang sudah tertanam dalam kepercayaan kita secara tidak sedar kerana sudah banyak menyaksikannya dalam filem.

Dalam filem, kebiasaannya seseorang pelakon akan menjerit kepada mangsa yang tercedera untuk menambah tekanan dan unsur emosi dalam filem. Secara tidak langsung akan membuatkan penonton berdebar-debar dan tertanya-tanya apakah yang akan berlaku kepada pesakit tersebut.

Kecederaan boleh datang dalam banyak bentuk dan terdapat situasi-situasi tertentu di mana mangsa boleh tidak sedarkan diri atau pengsan kerana kehilangan darah yang terlalu banyak. Namun, itu tidak bermakna mangsa akan meninggal dunia.

Maka, pendapat yang mengatakan sekiranya mangsa yang tercedera parah "terlelap" akan meninggal dunia, itu semestinya tidak betul dan pendapat yang tidak berasas. Namun, itu tidak bermakna anda tidak perlu memastikan mangsa dalam keadaan sedar kerana ada juga beberapa kelebihannya daripada spek perubatan.

Salah satu kelebihan utama anda perlu memastikan mangsa dalam keadaan sedar adalah "jaminan" mangsa masih hidup. Mungkin kedengaran pelik, tapi sekiranya anda merupakan individu yang cuba menyelamatkan mangsa tetapi tidak mempunyai ilmu perubatan, melihat mangsa dalam keadaan sedar sudah cukup memberikan anda kelegaan mangsa masih "selamat".

Bagi seseorang yang tidak benar-benar tahu apa yang perlu dilakukan untuk membantu pesakit sehingga ambulans tiba, memastikan pesakit terjaga adalah cara terbaik untuk memastikan saluran udara dan organ pentingnya masih berfungsi dengan baik. Atau sekurang-kurangnya sehinggalah bantuan perubatan tiba.

Selain itu, pesakit yang berada dalam keadaan sedar sepenuhnya boleh memberikan maklumat penting kepada pembantu perubatan seperti bagaimana mereka tercedera, bahagian mana paling sakit dan sebagainya. Maklumat-maklumat ini penting bagi memudahkan doktor atau pembantu perubatan merawat mereka.

Sekiranya mangsa tidak sedarkan diri, antara perkara terawal yang perlu dilakukan oleh pegawai perubatan adalah memastikan saluran pernafasan mangsa tidak terhalang dan berfungsi dengan sempurna. Namun, apabila mangsa berada dalam keadaan sedar, perkara ini tidak lagi menjadi kerisauan memangka mereka boleh memaklumkan sendiri sekiranya menghadapi kesukaran bernafas.

Selain memastikan mangsa dapat bernafas dengan sempurna, pegawai perubatan biasanya akan memastikan tahap mental mangsa. Dalam erti lainnya, memastikan mangsa dapat berfikiran waras.

Dalam hal ini, sekiranya mangsa dalam keadaan sedar, maka lebih mudah tugasan seorang pegawai perubatan dalam memastikan tahap kesihatan mental pesakit denngan bertanya beberapa soalan mudah seperti nama, hari, waktu dan sebagainya.

Dengan mengetahui mangsa masih waras, maka pihak pembantu perubatan tidak perlu beras gusar akan keshihan maklumat yang diberikan oleh mangsa kerana tahu dan yakin ianya benar.

Jika mangsa yang cedera terkandas di tempat yang mempunyai keadaan suhu rendah, berada dalam keadaan berjaga boleh menjadi perbezaan antara hidup dan mati. Berada dalam keadaan terjaga membolehkan mangsa terus menggerakkan badan mereka, seterusnya menghasilkan haba badan.

Walau bagaimanapun, mangsa yang tidak sedarkan diri atau tidur tidak dapat berbuat demikan. Oleh itu, peluang mereka untuk bertahan hidup mungkin berkurangan terutamanya jika mereka terdampar di tempat yang sangat sejuk untuk waktu yang lama.


5 Negara Yang Mengenakan Cukai GST Tertinggi Kepada Rakyatnya

Pengumuman barisan kabinet bahawa sistem percukaian di negara kita akan dikaji semula, selepas pemansuhan sistem GST ditukarkankan (kembali) kepada SST berlaku pada hujung tahun 2018.

Usaha pertukaran kembali itu yang dikatakan mampu menurunkan harga barang, bagaimanapun tidak memberikan kesan yang digembar-gemburkan; sebaliknya harga barangan harian terus meningkat. Malangnya pertukaran ke SST semula itu turut sama membawa kepada peningkatan kebergantungan ekonomi negara kita kepada hasil minyak - menyebabkan risiko berlakunya kejatuhan ekonomi dalam suasana harga minyak yang kurang stabil.

Oleh sebab itu, sistem GST dikatakan akan menjadi salah satu sistem percukaian yang boleh diperkenalkan semula bagi menangani masalah ini. Kita pernah merasai kadar 6% dahulu tetapi ramai juga yang mengeluh dengan kadar tersebut. Bagaimana pula agaknya dengan mereka yang datang daripada 5 negara berikut?

Majoriti negara Scandinavia memperkenalkan kadar standard 25% sebagai kadar nilai VAT/GST di negara mereka, namun Denmark merupakan satu-satunya negara yang meringkaskan sistem VAT mereka berbanding negara jiran mereka yang lain. Di Norway, Sweden dan Finland sebagai contoh, mereka menggunakan sistem kadar berkurangan disamping kadar standard.

Di Denmark, hanya ada dua kadar sahaja sama ada 25% atau kadar sifar. Ini bermakna semua produk dan perkhidmatan di Denmark akan dikenakan sekurang-kurangnya 25% cukai VAT secara konsisten di seluruh negara tersebut. Apa yang dikecualikan atau dikenakan kadar sifar?

Produk dan servis melibatkan penerbitan surat khabar, pembekalan barangan untuk industri perkapalan dan penerbangan serta beberapa perkhidmatan lain dikenakan kadar sifar. Perkhidmatan perubatan, pendidikan, perbankan dan kewangan, insurans, kesenian, kebudayaan, pelaburan emas, penyewaan hartanah dan pengangkutan awam dikecualikan daripada dikenakan VAT/GST.

Croatia menggunakan kadar standard GST nasional pada nilai 25%, satu nilai yang boleh tahan tinggi nilainya. Bagaimanapun, berbeza dengan negara Hungary yang lebih ketat peraturannya dan akan diceritakan sebentar lagi, Croatia pula lebih longgar serta banyak memasukkan produk-produk asas dalam kategori kadar cukai berkurangan.

Antara barangan dan perkhidmatan yang dikenakan GST pada kadar 13% di Croatia adalah sesetengah jenis makanan dan minuman, surat khabar, tiket konsert, penginapan hotel, kade dan restoran, kerusi kereta kanak-kanak dan banyak item lain lagi.

Bagi barangan keperluan asas pula, majoritinya diletakkan di bawah kadar 5% merangkumi barangan seperti roti, susu, formula bayi selain daripada produk kecantikan, buku dan tiket wayang. Semua sistem pengangkutan awam yang tidak melibatkan penggunaan jalan raya dan rel keretapi dikenakan kadar sifar.

Di Brazil, mereka mengamalkan sistem percukaian GST yang berbeza dengan biasa - di mana cukai GST akan diperkenalkan mengikut ketetapan negeri dan negara; menyebabkan wujudnya perbezaan kadar yang dikenakan pada pengeluar dan pengguna.

Secara umumnya, kadar purata nilai Value Added Tax (VAT) di Brazil yang mirip dengan GST adalah 17% dengan majoriti negeri mengekalkan kadar tidak jauh dari nilai purata, pada nilai 17 ke 19%. Sebagai contoh, di Sao Paulo mereka menggunakan nilai 18% sementara Rio de Janeiro pula menggunakan kadar 19%.

Bagaimanapun, oleh kerana kelonggaran sistem ini - ada sesetengah negeri menggunakan kadar lebih tinggi untuk sesetengah kategori; menjadikan barangan dan perkhidmatan mempunyai kadar lebih tinggi berbanding purata nasional, mampu mencecah 25% nilai cukai dikenakan apabila dibandingkan dengan nilai harga asalnya.

Sebelum India memperkenalkan penggunaan kadar 28%, negara Hungary merupakan juara kadar GST dalam tempoh masa yang agak panjang dengan kadar maksima 27%. Apa yang menakutkan tentang kadar maksim 27% di Hungary? Kadar ini adalah kadar standard.

Ini bermakna majoriti produk dan perkhidmatan yang ditawarkan di negara tersebut secara automatik akan dikenakan kadar standard 27% kecuali beberapa kategori barangan yang ditetapkan. Beberapa produk makanan serta tiket konsert terbuka dikenakan kadar berkurangan 18%. Barangan makanan tertentu, ubat-ubatan, buku, perkhidmatan restoran, perhotelan dan kadar sewa perumahan dikenakan kadar 5%.

DI Hungary, hanya dua perkhidmatan saja dikenakan kadar sifar - kadar bayaran perkhidmatan pengangkutan awam melibatkan destinasi domestik dan pengangkutan antarabangsa. Realitinya, Hungary mungkin tidak mengenakan GST setinggi India, tetapi di sana kesan GST kepada penduduk, sudah pastilah sangat dirasai.

Di antara semua negara di dunia ketika ini, India merupakan negara yang meletakkan kadar GST tertinggi antara semua, dengan pengenalan kadar 28% sebagai nilai maksima. Diperkenalkan pada tahun 2017 bagi menggantikan sistem cukai sedia ada sebelum itu, India menggunakan 5 kategori produk dan perkhidmatan yang dikenakan cukai, merangkumi kadar sifar, 5%, 12%, 18% dan 28%; kadar tertinggi di dunia.

Antara servis dan produk perkhidmatan di India yang dikenakan kadar GST 28% adalahpendingin hawa, coklat, beberapa produk kegunaan harian, kenderaan dan yang terbaru dikategorikan, adalah kadar perkhidmatan hotel yang melebihi Rs 7,500 atau RM429.18.

Kadar standard negara tersebut pada ketika ini adalah 18%, merangkumi servis telekomunikasi, insurans, perkhidmatan restoran, hiburan, tiket, permainan video, alat elektronik, sesetengah jenis sayur-sayuran beku, alat ganti enjin dan banyak lagi produk lain. Bagaimanapun, kadar itu diimbangi dengan penggunaan kadar sifar pada produk asas seperti daging dan ikan, sayur segar, buku dan suratkhabar.


Nikotin Dalam Tembakau - Perangsang Atau Penenang?

Selepas penat bekerja seharian, di tengah-tengah kesesakan lalu lintas, ketika melepak dengan rakan-rakan atau selepas makan, lebih daripada 1 bilion orang di seluruh dunia memilih untuk menikmati sebatang rokok.

Terdapat terlalu banyak sebab mengapa merokok menjadi tabiat yang terus popular walaupun mempunyai kesan jangka masa panjang yang berbahaya termasuklah sifat fleksibel nikotin terhadap badan kita.

Nikotin adalah punca utama ketagihtan merokok dan ia mempunyai beberapa kesan yang "diidamkan" kepada badan. Ia boleh  melonjakkan teanga, meningkatakan tumpuan dan kemaihran ingatan, atau membantu kita mengatasi kejanggalan sosial ketika berhadapan dengan orang ramai.

Memandangkan sifat nikotin yang serba boleh, ketagihan terhadap dadah ini semakin berleluasa.

Persoalannya adalah, bagaimana satu bahan kimi boleh berindak dengan dua cara iaitu sebagai perangsang jdan juga penenang?

Jika rakan anda bercakap tentang ketagihan rokok, apa yang sebenarnya yang dimaksudkan adalah ketagihan nikotin.

Nikotin adalah satu sebatian nitrogenous organik yang terdapat dalam pelbagai tumbuhan nightshade, termasuk tembakau.

Nikotin mengandungi antara 0.5% hingga 3.0% daripada tembakau dari segi berat dan merupakan komponen yang membuatkan tabiat merokok sangat sukar untuk dihentikan.

Bersama-sama dengan sehingga 4,000 bahan kimia dan bahan tambahan lain dalam rokok, nikotin boleh digambarkan sebagai "bahan aktif" kerana ia menyerupai neurotransmitter di dalam otak iaitu acetylcholine.

Tambahan pula, ia boleh menyebabkan pembebasan neurotransmitter lain di otak termasuklah glutamat, dopamin dan endorphin.

Apabila nikotin diperkenalkan kepada sistem otak, ia mula mengikat kepada reseptor asetilkolin dengan cepat dalam jumlah yang tinggi.

Pada dasarnya, nikotin mengaktifkan sejumlah besar neuron secara serentak, yang mana biasanya tidak berlaku secara semula jadi.

Otak anda akan menjadi cergas dengan pelepasan acetylcholine, yang mencetuskan laluan cholinergik lain di otak.

Ini meningkatkan tahap tenaga dan aktiviti, memberikan rasa peka serta fokus yang mana dikaitkan dengan rokok.

Otak yang dipenuhi neurotransmitter palsu ini juga akan mencetuskan pembebasan dopamin iaitu satu lagi jenis neurotransmitter yang dikaitkan dengan rasa keseronokan dan bertindak sebagai pusat ganjaran otak kita.

Menghisap rokok juga menyebabkan pelepasan glutamat, yang dikaitkan dengan pembelajaran dan ingatan. Hasilnya, tahap tumpuan perokok melonjak selepas merokok.

Yang terakhir, nikotin memberitahu otak anda untuk membuat dan melepaskan lebih banyak endorfin, yang bertindak sebagai ubat penahan sakit semula jadi badan.

Endorphin ini membanjiri tubuh selepas nikotin diperkenalkan, seterusnya menguatkan lagi rasa seronok merokok dan "kepentingan" nikotin dalam badan.

Kedua-dua kesan fizikal dan psikologi nikotin boleh menyebabkan seseorang menjadi bergantung atau ketagih kepadanya.

Inilah sebabnya mengapa rokok dianggap sebagai salah satu dadah yang paling ketagih di dunia dan sangat kerap dibandingkan dengan heroin dari segi kesukaran untuk berhenti.

Nikotin boleh memberikan tenaga dan tumpuan, meningkatkan memori kita, mengurangkan kebimbangan dan tekanan, serta mewujudkan rasa keseronokan dengan melepaskan bahan kimia yang sama seperti heroin dan kokain.

Walaupun nikotin mempunyai semua sifat tersebut, sesetengahnya adalah farmakologi dan yang lain adalah psikologi atau psikodinamik.

Lebih spesifik, nikotin secara teknikalnya merupakan bahan perangsang dengan kesan yang dapat bertahan dalam tubuh selama 2 hingga 3 hari.

Dengan kata lain, jika anda seorang perokok tegar dan memutuskan untuk berhenti merokok selepas tempoh yang panjang, nikotin dalam badan anda akan dihapuskan dalam masa 72 jam.

Kepekaan, memori yang meningkat dan pengeluaran acetylcholine, endorfin serta dopamin akan berhenti memberi kesan kepada badan anda. Pendek kata, aspek perangsang dari dadah ini hilang, namun keinginan terhadapnya masih tetap ada.

Walaupun selepas bahan aktif rokok dihapuskan dari badan kita, kita masih mempunyai keinginan psikologi untuk merokok dan sebahagian besarnya berkait dengan kesan penenang yang kononnya datang daripada rokok.

Malah, gejala pengeluaran nikotin boleh berlaku dengan sangat dahsyat dan memberikan kesan kepada beberapa sistem organ, mood anda, kesihatan mental dan corak tingkah laku.

Namun, semua ini boleh diselesaikan dengan menyalakan sebatang rokok. Kesan perangsang terasa lebih "sedap" selepas badan kehilangan dadah ini untuk seketika.

Diakui bahawa pembebasan dopamin dan endorphin memberikan pengalaman yang tenang kerana ia menyenangkan dan membuat badan kita berasa sedap.

Namun, apa yang dilakukan oleh nikotin adalah memperkukuhkan hubungan dengan tingkah laku yang berbeza.

Sebagai contoh, selepas bekerja 10 jam seharian, menyalakan rokok dan menghisapnya serta menerima "ganjaran kimia" adalah sesuatu yang diidami oleh otak perokok.

Kesan penenang rokok seperti rasa relaks dan melepaskan tekanan adalah perkara yang diidamkan secara psikologi serta sering kali dikaitkan dengan bahagian paling "romantik" dalam merokok.

Hubungan-hubungan emosi ini dengan nikotin adalah sangat kuat dan biasanya lebih diingati berbanding kesan fizikal nikotin itu sendiri.

Seperti kebanyakan dadah, perokok tegar memerlukan lebih banyak nikotin untuk mencapai rasa "khayal". Ini sebab mengapa perokok mungkin bermula dengan 1 hingga 2 batang rokok sehari namun selepas beberapa tahun, mereka menghisap 1 hingga 2 kotak sehari.

Hingga ke satu tahap, kesan perangsang akan mencapai had, tetapi kesan penenang masih dapat dinikmati dan ini membuatkan nikotin dan rokok sangat berbahaya.

Dan oleh itu, dari sudut pandangan saintifik dan perubatan, nikotin adalah bahan perangsang dan bukannya penenang. Walaupun secara teknikalnya nikotin adalah bahan perangsang, namun ia tetap boleh membuatkan anda murung.


Perbandingan COVID-19 Dengan Selesema Sepanyol 1918 - Pandemik Paling Dahsyat

Pandemik selesema Sepanyol yang berlaku pada tahun 1918 adalah yang paling dahsyat dalam sejarah, menjangkiti kira-kira 500 juta orang di seluruh dunia iaitu kira-kira satu pertiga daripada penduduk Bumi pada ketika itu.

Lebih dahsyat, ia telah membunuh kira-kira 20 juta hingga 50 juta mangsa.

Selesema 1918 mula dikesan di Eropah, Amerika Syarikat dan beberapa bahagian Asia sebelum berleluasa ke seluruh dunia.

Ketika, tiada ubat atau vaksin yang berkesan untuk merawat selesema ini dan orang ramai diarahkan untuk memakai topeng muka.

Sekolah, teater dan perniagaan ditutup, dan mayat bertimbunan di rumah mayat sebelum virus ini lenyap.

Influenza, atau selesema, adalah virus yang menyerang sistem pernafasan dan ia sangat mudah berjangkit.  Apabila seseorang yang dijangkiti batuk, bersin atau bercakap, titisan pernafasan dihasilkan dan dihantar ke udara, dan kemudiannya boleh dihirup oleh sesiapa sahaja yang berdekatan.

Selain itu, seseorang yang menyentuh sesuatu benda yang mempunyai virus ini dan kemudian menyentuh mulut, mata atau hidungnya boleh dijangkiti.

Wabak selesema berlaku setiap tahun dan berbeza dari segi bahayanya, bergantung kepada bahagian jenis virus yang tersebar. Virus selesema juga boleh bermutasi dengan begitu pantas.

Wabak influenza ini tidak terhad kepada Sepanyol dan ia sebenarnya bukanlah berasal dari Sepanyol. Penyelidikan baru-baru ini oleh Olson et al (2005) menunjukkan bahawa wabak itu berasal dari New York kerana bukti gelombang pra-pandemik virus ini di bandar tersebut.

Tetapi ia dinamakan sedemikian kerana Sepanyol adalah negara neutral dalam Perang Dunia Pertama (1914-18), yang bermaksud ia bebas melaporkan tahap keterukan pandemik ini.

Manakala negara-negara yang terlibat dengan perang cuba menyembunyikan laporan tentang bagaimana influenza ini memberi kesan kepada penduduk mereka bagi mengekalkan semangat perang dan tidak kelihatan lemah di mata musuh.

Wabak selesema ini bermula di Hemisfera Utara pada musim bunga tahun 1918. Virus itu tersebar dengan cepat dan akhirnya sampai ke seluruh pelusuk dunia, di mana satu epidemik berubah menjadi pandemik.

Gelombang pertama pandemik 1918 berlaku pada bulan Mac 1918, ketika Perang Dunia Pertama sedang berlangsung.

Pesakit yang mengalami gejala selesema biasa seperti menggigil, demam dan keletihan. Mereka ini biasanya pulih selepas beberapa hari dan jumlah kematian yang dilaporkan adalah rendah.

Walaupun tidak diketahui di mana virus pertama muncul, ia merebak dengan cepat ke Eropah barat, dan menjelang Julai ia telah merebak ke Poland.

Gelombang pertama influenza ini agak sederhana. Walau bagaimanapun, pada musim panas, jenis penyakit yang lebih maut diiktiraf dan bentuk ini muncul sepenuhnya pada bulan Ogos 1918.

Individu yang dijangkiti meninggal dunia dalam masa beberapa jam atau hari selepas mengalami gejala, kulit mereka berubah menjadi biru dan paru-paru mereka dipenuhi dengan cecair yang menyebabkan mereka mati lemas.

Hanya dalam tempoh setahun pada 1918, jangka hayat purata di Amerika menurun sebanyak 12 tahun.

Terdapat beberapa anggaran kematian yang disebabkan oleh pandemik dan yang tertinggi adalah seramai 50 juta orang.

Pada hari pertama, sebanynak 651 kematian dicatatkan. Ia bertambah kepada 3,600 kematian menjelang 7 hari dan melonjak kepada 17,920 kematian hanya dalam masa sebulan.

Menjelang hari ke-100, seramai 770,760 nyawa telah terbunuh akibat wabak selesema dahsyat ini di seluruh dunia.

Wabak selesema ini berlaku di hampir setiap bahagian dunia yang didiami. Ia bermula di pelabuhan, kemudian tersebar dari bandar ke bandar sepanjang laluan pengangkutan utama.

India dipercayai telah mengalami sekurang-kurangnya 12.5 juta kematian semasa pandemik ini.

Apa yang lebih menakutkan adalah virus ini akhirnya samapi ke tempat yang sangat jauh seperti padang gurun Alaska, New Zealand dan Samoa yang terletak di tengah-tengah pulau Pasifik.

Kebanyakan kematian di seluruh dunia berlaku semasa gelombang kedua dan ketiga yang sangat dahsyat.

Apabila selesema 1918 melanda, doktor dan saintis tidak pasti apa yang menyebabkannya atau bagaimana untuk merawatnya.

Tidak seperti hari ini, tiada vaksin atau antivirals, ubat-ubatan yang berkesan untuk merawat selesema ini. Vaksin selesema berlesen pertama muncul di Amerika pada tahun 1940.

Pada dekad berikutnya, pengilang dapat menghasilkan vaksin secara rutin yang dapat membantu mengawal dan mencegah pandemik yang akan datang.

Malah, hospital-hospital di sesetengah kawasan mengalami kesesakan pesakit selesema sehinggakan sekolah-sekolah, rumah-rumah persendirian dan bangunan-bangunan lain terpaksa ditukar menjadi hospital sementara yang mana sebahagiannya dikendalikan oleh para pelajar perubatan.

Pegawai di sesetengah komuniti mengenakan kuarantin, memerintahkan rakyat mereka memakai topeng dan menutup tempat awam, termasuk sekolah, gereja dan teater.

Orang ramai dinasihatkan untuk mengelakkan berjabat tangan dan tinggal di dalam rumah, perpustakaan menghentikan peminjaman buku dan peraturan melarang meludah diluluskan.

Menurut The New York Times, semasa pandemik ini, Boy Scouts di New York City mendekati orang yang meludah di jalan dan memberi mereka kad yang berbunyi: "Anda melanggar Kod Kebersihan."

Menjelang musim panas tahun 1919, pandemik selesema dahsyat ini telah berakhir, dengan mereka yang dijangkiti sama ada mati atau tahap imun mereka menjadi semakin kuat.

Hampir 90 tahun kemudian iaitu pada tahun 2008, para penyelidik mengumumkan bahawa mereka telah menemui apa yang menyebabkan selesema 1918 sangat membunuh.

Jawapannya ada sekumpulan tiga gen membolehkan virus itu melemahkan tiub dan paru-paru bronkus mangsa dan memudahkan berlakunya radang paru-paru bakteria.

Sejak tahun 1918, terdapat beberapa pandemik influenza yang lain namun tidaklah sehebat Selesema Sepanyol ini.

Pandemik selesema dari 1957 hingga 1958 membunuh kira-kira 2 juta orang di seluruh dunia dan pandemik dari 1968 hingga 1969 membunuh kira-kira 1 juta orang.

Apabila membandingkan COVID-19 dengan selesema Sepanyol, terdapat beberapa perbezaan penting yang harus dipertimbangkan.

Kedua-duanya bukanlah penyakit yang sama dan virus yang menyebabkan penyakit ini sangat berbeza.

Virus yang menyebabkan COVID-19 adalah coronavirus, bukan virus influenza yang menyebabkan selesema Sepanyol dan pandemik influenza lain yang disebutkan di atas.

Kadar kematian dari segi kumpulan usia juga sangat berbeza. Selesema Sepanyol pada tahun 1918 tersangat bahaya terhadap bayi dan juga kanak-kanak. Coronavirus yang baharu ini menyebabkan COVID-19 kelihatan seperti sangat berbahaya kepada warga emas, berdasarkan bukti awal di China.

Pada tahun 1918, dunia hanya dihubungkan dengan landasan kereta api dan kapal pengangkut. Hari ini, pesawat boleh membawa orang dan virus ke banyak penjuru dunia dalam masa yang sangat singkat.

Selesema Sepanyol melanda dunia pada zaman sebelum antibiotik dicipta dan banyak kematian tidak disebabkan oleh virus influenza itu sendiri tetapi oleh jangkitan bakteria sekunder.

Morens et al (2008) mendapati bahawa ketika selesema Sepanyol, "kebanyakan kematian kemungkinan disebabkan secara langsung dari radang paru-paru bakteria sekunder yang disebabkan oleh bakteria saluran pernafasan atas yang biasa.

Dan bukan sekadar sistem kesihatan yang berbeza, tetapi juga keadaan kesihatan dan kehidupan penduduk global.

Pada tahun 1918, populasi dunia yang sangat besar adalah sangat miskin di mana sebahagian besar penduduk kurang mendapat zat.

Di kebanyakan tempat di dunia penduduknya hidup dalam kesihatan yang sangat miskin dan sangat seak, sanitasi yang kurang baik serta standard kebersihan yang rendah adalah biasa.

Tambahan pula populasi di banyak bahagian dunia menjadi lemah disebabkan oleh perang global. Sumber awam adalah sangat kecil dan banyak negara membelanjakan sebahagian besar sumber mereka dalam perang.

Walaupun sebahagian besar dunia lebih kaya dan sihat sekarang, kebimbangan hari ini juga adalah bahawa ia adalah orang termiskin yang akan menjadi golongan yang paling terkesan dengan wabak COVID-19.

Selesema Sepanyol mengingatkan kita betapa besarnya kesan pandemik, walaupun di negara-negara yang telah berjaya dalam meningkatkan kesihatan penduduk.

Patogen baru boleh menyebabkan kehancuran yang dahsyat dan mengakibatkan kematian berjuta-juta. Oleh sebab itu, selesema Sepanyol telah digelar sebagai amaran dan sebagai motivasi untuk mempersiapkan diri untuk wabak besar.


Spanish Flu - Pandemik Paling Teruk Dalam Sejarah

Ketika artikel ini ditulis, Malaysia dan satu dunia sedang menghadapi ancaman novel coronavirus yang dikenali dengan nama COVID-19. Digelar "novel" kerana virus seperti ini pertama kali ditemui dan saintis daripada seluruh dunia masih mengkaji lebih lanjut mengenainya.

Dengan lebih 100,000 kes dicatatakan di seluruh dunia dan ribuan lagi yang sudah meninggal dunia, ianya pasti satu perkara yang membimbangkan. Malah, penciptaan vaksin bagi menangani perkara ini juga dijangka mengambil masa lebih setahun.

Kali ini, pihak Iluminasi ingin berkongsi pula mengenai Spanish Flu, pandemik paling teruk dalam sejarah yang menjangkiti ratusan juta manusia. Sebelum itu, pastikan anda membaca artikel Perbezaan Pandemik, Endemik dan Epidemik untuk memahami mengapa Spanish Flu digelar pandemik.

Pada hari Rabu 11 Mac 2020, pihak WHO telah mengisytiharkan COVID-19 sebagai sebuah pandemik. Diharapkan keadaan menjadi semakin baik setelah kerajaan mengambil langkah-langkah pro-aktif bagi menangani penularan wabak ini,

Pandemik yang paling berbahaya dalam sejarah dipercayai adalah Spanish Flu (Selsema Sepanyol atau Influenze Sepanyol) yang telah menyerang dunia pada 1918-1919. Ia berlaku ketika mana negara Amerika Syarikat dan beberapa negara terlibat sedang berjuang dalam Perang Dunia Pertama.

Malah, jumlah mangsa yang terkorban akibat serangan pandemik ini adalah sekitar 50 juta manusia. Jumlah ini jauh lebih banyak jika dibandingkan jumlah mangsa yang terkorban dalam Perang Dunia Pertama dan Perang Dunia Kedua digabungkan jumlahnya.

Ketika saat kemuncaknya, dianggarkan kira-kira satu pertiga populasi dunia pada ketika itu dijangkiti penyakit ini. Jumlah ini adalah bersamaan kira-kira 500 juta orang manusia. Melihatkan kepada angka-angka ini sudah cukup menakutkan.

Negara asal penyakit ini tidak pernah dikenal pasti, tetapi ada pihak yang percaya ia mungkin berasal dari Asia atau bahkan Amerika Syarikat sendiri. Haskell County, Kansas dipercayai sebagai kemungkinan titik permulaan bagi wabak ini, khususnya kerana wujudnya ladang-ladang babi dan hakikat bahawa ianya merupakan laluan penghirahan 17 spesis burung.

Hunston Camp, juga di Kansas, adalah lokasi lain yang dipercayai tempat asal di mana tentera Amerika pertama kali membawa selesema ini ke Eropah dan seterusnya seluruh dunia ketika mereka tiba di sana sebagai askar Perang Dunia Pertama.

Penyakit ini dikatakan merupakan bawaan burung dan seperti dijangka, kadar kematian tertinggi dicatatkan oleh golongan kanak-kanak berusia bawa 5 tahun dan orang dewasa yang berumur 60 tahun ke atas. Namun, amat mengejutkan sekali apabila golongan berumur 20 hingg 40 tahun yang sihat juga mencatatkan peratusan kematian yang tinggi.

Tiada ubat khusus untuk merawat virus ini dan antara ikhtiar pegawai kesihatan ketika itu adalah penggunaan pembasmi kuman, tindakan kuarantin dan mencuci tangan. Malangnya wabak selesema ini terjadi ketika ribuan askar yang pergi ke dan dari Eropah untuk berkhidmat dalam Perang Dunia Pertama.

Antara kes terawal dikatakan berasal dari Funston Camp di Fort Riley, Kansas. Pada awalnya,  kira-kira seratus askar jatuh sakit dan jumlah ini meningkat secara mendadak dalam minggu pertama. Ketika itu, bukan sahaja tentera Amerika yang keluar dari rumah untuk berperang, tetapi askar British dan Eropah turut melakukan banyak pergerakan di seluruh dunia.

Influenza ini telah mengganas di Perancis, Afrika, Mexico, Iran, dan Switzerland. Di kampung-kampung kecil, semua penduduknya mati akibat penyakit ini. Selesema ini datang dan tersebar pantas di sekitar Amerika Syarikat dan Eropah antara bulan April dan September 1918 sebelum kembali mengganas di Pangkalan Tentera Camp Devin di Massachusetts.

Gelombang kedua penyebaran Spanish Flu di kem tentera inilah yang dikatakan paling merbahaya, telah membunuh 750 orang manusia di kem ini sahaja dalam beberapa minggu pertama. Pada bulan Oktober, kira-kira 195 ribu orang meninggal dunia akibat influenza ini sehingga memaksa operasi ketenteraan seluruh negara terpaksa digantung seketika.

Dengan kebanyakan jururawat terlibat dalam peperangan, kekurangan jururawat menyebabkan American Red Cross di Chicago, Illinois telah merekrut sukarelawan dalam menangani wabak ini. Semua perhimpunan awam dibatalkan dan semua teater ditutup.

Kerajaan juga pernah menyembunyikan berita mengenai penularan wabak ini untuk mengelakkan masyarakat awam panik. Apabila sebuah kapal NAVY dari Boston baru tiba di Philadelphia, Wilmer Krusen, Pengarah Kesihata Awam telah mendakwa tidak ada apa-apa yang perlu dikhuatiri. Ini adalah dasar kerajaan bagi mengelakkan orang ramai menjadi panik.

Realitinya, mereka cuba melindungi kematian dua orang pelaut dengan menafikannya adalah selesema Sepanyol. 14 kes yang mengakibatkan kematian dilaporkan pada hari berikutnya dan lebih banyak lagi pada hari-hari berikutnya. Keadaan menjadi semakin buruk kerana tiada langkah pencegahan diambil.

Perarakan besar-besaran yang dijadualkan di Philadelphia tetap diteruskan. Akhbar enggan mencetak artikel yang ditulis oleh doktor dan perarakan itu diteruskan seolah -olah tiada apa yang terjadi. Dalam masa enam minggu kemudian, lebih 12 ribu orang lagi mati.

Di Salt Lake City, Utah, lebih daripada 2 ribu rumah dikuarantin sehingga akhir November. Januari 1919 menyaksikan peningkatan kes-kes selesema dan kematian yang berlanjutan sehingga musim panas apabila kes pandemik ini akhirnya semakin berkurang.

Setiap gelombang pandemik menyaksikan perubahan dalam virus kerana ia bermutasi dan membunuh lebih ramai orang. Namun kerajaan Amerika Syarikat pada ketika itu cuba menyembunyikan situasai sebenar seolah-olah penyakit ini tidak merbahaya.

Selepas gelombang kedua yang melanda pada akhir 1918, kes-kes baru jatuh mendadak, hampir tiada apa-apa selepas mencapai kemuncak pada gelombang kedua. Di Philadelphia misalnya, 4,597 orang meninggal dunia pada minggu yang berakhir pada 16 Oktober, tetapi pada 11 November, selesema hampir hilang dari bandar.

Satu penjelasan untuk penurunan pesat penyakit ini adalah bahawa para doktor telah menemui cara lebih baik untuk menghalang dan mengubati radang paru-paru yang dihadapi oleh mangsa yang mengidap virus itu, tetapi John Barry menyatakan dalam bukunya bahawa penyelidik tidak menemui bukti untuk menyokongnya.

Terdapat teori lain yang mengatakan bahawa virus pada 1918 bermutasi sangat cepat daripada boleh membunuh kepada kurang merbahaya. Ini adalah kejadian biasa yang terjadi pada virus influenza - terdapat kecenderungan untuk virus patogenik menjadi kurang merbahaya selepas jangka masa tertentu.


Kisah Nabi Palsu Pada Zaman Rasulullah SAW - Musailamah Al-Kadzab

Satu ketika dahulu pada zaman Nabi Muhammad S.A.W, terdapat seorang lelaki bernama asli Musailamah bin Habib dari Bani Hanifah. Dia dikenali dengan nama panggilan Musailamah Al-Kadzab (si pembohong), kerana mengaku dirinya sebagai nabi.

Di Yamamah, iaitu tempat tinggal Musailamah, dia dikenali sebagai seorang yang baik. Malah, terdapat kisah yang menceritakan bahawa Musailamah mempunyai pengikut sebelum wahyu Allah diturunkan kepada Nabi Muhammad SAW.

Tak cukup dengan itu, Musailamah dikatakan sangat pandai berkata-kata, bijak mencari simpati serta mempunyai pertuturan yang lemah-lembut.

Musailamah dikatakan mempunyai pengaruh yang kuat, lebih-lebih lagi dalam kalangan Bani Hanifah.

Namun ternyata di sebalik kata-kata yang sangat lemah lembut, Musailamah sebenarnya bijak membohong dan menipu.

Ketika Musailamah mengumumkan tentang kenabiannya yang mana adalah satu pembohongan dan palsu, Rasulullah SAW berada di Mekah. Dikisahkan di dalam Kitab Tarikh Ar Rusul Wa Al Mulk karya Ath Thabari, bahawa Musailamah menghantar orang-orang dari Bani Hanifah ke Mekah.

Tujuan menghantar orang-orang ini adalah untuk mendengar bacaan Al-Quran dari para sahabat Rasulullah SAW. Dan sebaik sahaja mereka pulang, para utusan tersebut diminta untuk membacakan al-Quran kepada Musailamah.

Sejurus selepas bacaan diperdengarkan, Musailamah pun membalasnya dengan bacaan lain bagi meniru bacaan al-Quran. Musailamah mengaku di hadapan orang ramai bahawa bacaan tersebut adalah wahyu dari Tuhan.

Seperti yang diceritakan dalam karya Hasan Ramadhan iaitu Kitab Ajaib wa Tharaif Abra At-Taarikh, Amru bin Ash pernah mengirimkan utusan untuk Musailamah.

Musailamah bertemu dengan Amru dan bertanya: "Apa yang telah diturunkan kepada temanmu (Nabi Muhammad SAW) pada waktu ini?". Soalan itu lantas dijawab oleh Amru dengan berkata, "Telah diturunkan kepadanya suatu surah yang ringkas namun mendalam,".

"Surah apa?", tanya Musailamah. Amru kemudiannya berkata, "Telah diturunkan kepadanya:

وَالْعَصْرِ. إِنَّ الْإِنْسَانَ لَفِي خُسْرٍ. إِلَّا الَّذِينَ آَمَنُوا وَعَمِلُوا الصَّالِحَاتِ وَتَوَاصَوْا بِالْحَقِّ وَتَوَاصَوْا بِالصَّبْرِ

Maksud: "Demi masa. Sesungguhnya manusia itu benar-benar dalam kerugian. Kecuali orang-orang yang beriman dan mengerjakan amal saleh dan nasihat menasihati supaya menaati kebenaran dan nasihat menasihati supaya menetapi kesabaran (QS Al Ash: 1-3),'" jawab Amru.

Ayat itu membuatkan Musailamah berfikir sejenak, lalu mengangkat kepalanya dan berkata, "Aku juga telah mendapat surah yang sama jenis,".

يا وَبَرُ يا وبَرُ، إنّمَا أنتَ إيْرَادٌ وَصَدَرٌ، وسَائِرُكَ نَفْرٌ نَقْرٌ.

“Wahai bulu, wahai bulu. Sesungguhnya kamu hanyalan sebutan dan muncul. Sedangkan keseluruhanmu adalah lubang.” Musailamah kemudiannya bertanyakan kepada Amru, "Bagaimana menurutmu?".

Menurut kisah-kisah yang diceritakan, Amru serta sahabat-sahabat Rasulullah SAW tidak percaya akan ayat palsu yang keluar dari mulut Musailamah.

Dari segi isi, ayat yang diucapkan oleh Musailamah adalah jelas sangat danskal jika dibandingkan dengan wahyu yang diturunkan kepada Rasulullah SAW.

Antaranya seperti surah an-Nahl yang menceritakan tentang lebah, yang mana terdapat penjelasan berkenaan dengan kebaikan dan kandungan madu yang masih belum diketahui oleh bangsa Arab pada ketika itu.

Ini sangat jauh bezanya berbanding dengan surah palsu oleh Musailamah iaitu ad-Difda, bermaksud katak:

يا ضِفداَعة بنت الضفدعين، نَقِي لَكُمْ تنقين، نصفك في الماء ونِصفُك فِي الطين، لا الماء تكدرين، ولا الشراب تمنعين.

Maksudnya: "Wahai kodok betina anak dari dua pasang katak. Bersihlah apa yang kamu bersihkan. Air tidak kamu kotori. Dan peminum tidak kamu halangi. Kepala di dalam air, sedangkan ekormu di darat."

Apa yang umat Islam perlu ingat adalah al-Quran merupakan mukjizat Nabi Muhammad SAW, dan kitab yang merupakan kalam Allah ini mempunyai bahasa yang sangat indah serta makna yang mendalam.

Al-Quran merupakan satu mukjizat yang telah diturunkan pada ketika bangsa Arab sangat menggemari sastera atau menulis syair.

Dan pada saat al-Quran diturunkan kepada baginda, suku kaum Quraisy menjadi sangat hairan kerana Nabi Muhammad yang merupaka seorang pengembala kambing yang tidak tahu membaca serta menulis mampu mengucapkan ayat-ayat al-Quran yang sangat indah.

Semua ini berlaku dengan kekuasaan Allah SWT yang Maha Berkuasa. Maha suci Allah.


7 Kesan Epidemik COVID-19 Kepada Dunia

Bagi yang tak tahu, Coronavirus tidak sama dengan COVID-19, di mana COVID-19 adalah nama penyakit yang disebabkan oleh coronavirus.

Virus ini digelarkan sebagai SARS-CoV-2 (coronavirus sindrom pernafasan akut teruk 2).

Virus ini telah membunuh beribu-ribu mangsa dan menyebabkan seluruh dunia berada dalam keadaan panik. Walau bagaimanapun, terdapat kebaikan yang berlaku akibat daripada kemunculan virus ini.

Pada logo bir Corona, terdapat logo mahkota dan perkataan "corona" yang membawa maksud "crown" dalam bahasa Sepanyol dan Latin. Secara tak sengaja, coronavirus mendapat namanya kerana zarah virus tersebut mempunyai duri yang kelihatan seperti mahkota.

Dan ketika virus ini mula-mula muncul, sesetengah orang menjadi keliru lantas mengaitkannya dengan jenama bir Corona. Mereka juga mungkin percaya bahawa virus ini tersebar dengan meminum bir Corona.

Tidak dapat dipastikan betapa hebatnya impak salah faham ini terhadap penjualan bir Corona kerana terdapat sumber yang berbeza dengan laporan yang berbeza.

Menurut YouGov, sebuah firma penyelidikan pasaran British, tahap populariti jenama ini telah menurun daripada 75 kepada 51 sejak bermulanya tahun 2020.

Para saintis Cina mendapati bahawa lelaki dan wanita mempunyai kebarangkalian yang sama-sama untuk dijangkiti oleh koronavirus.

Tetapi kadar kematian di China adalah pada kadar 2.8% bagi lelaki berbanding 1.7% bagi wanita. Ini sekaligus menunjukkan bahawa lelaki lebih cenderung untuk mati apabila dijangkiti.

Ketika ini, sebab yang paling mungkin perkara ini adalah tanggapan bahawa imun wanita lebih kuat daripada lelaki.

Meskipun alasan yang tepat untuk ini masih tidak diketahui, ia dipercayai dikaitkan dengan tahap hormon estrogen yang lebih tinggi pada wanita atau fakta bahawa setiap wanita mempunyai dua kromosom X berbanding dengan satu kromosom X.

Ketika artikel ini ditulis, kita sudah dilanda epidemik baru ini selama 3 bulan. Adakah kita perlu panik? Sekali pandang, ia kelihatan seperti kita haru panik.

Secara keseluruhan, selesema Wuhan ini telah membunuh lebih ramai berbanding SARS, yang disebabkan oleh coronavirus lain pada awal tahun 2000-an.

Walau bagaimanapun, peratusan melibatkan virus ini menceritakan kisah yang berbeza.

Setakat ini, seramai 101,906 orang telah dijangkiti COVID-19 dan 3,465 telah meninggal dunia.

Sebaliknya, 8,098 orang menderita akibat SARS dan 774 yang terbunuh.

Setakat ini, kadar kematian keseluruhan dari COVID-19 adalah 3.4 peratus, manakala kadar kematian akibat SARS adalah 9.6 peratus.

Tetapi ebimbangan utama mengenai penyakit ini adalah betapa mudah dan cepatnya ia tersebar.

Jika anda berada dalam jarak 1.8 meter dari orang yang dijangkiti, anda dianggap berisiko. Ini menjadikan pengangkutan awam sebagai tempat paling berisiko.

Selain itu, gejala-gejala anda dijangkiti virus ini boleh mengambil masa sehingga 2 minggu untuk muncul. Ini membuatkan virus baru ini sangat mudah dijangkiti seperti selesema biasa, namun sudah tentunya ia jauh lebih bahaya.

Para saintis percaya bahawa pengurangan pencemaran udara baru-baru ini di seluruh China dikaitkan dengan usaha untuk mengawal penyebaran coronavirus.

Wabak virus itu yang pertama kali dikesan akhir tahun lalu di wilayah tengah Hubei, menyekat pengangkutan dan pergerakan serta mengganggu aktiviti perniagaan secara besar-besaran di seluruh China.

Dengan jumlah kilang yang beroperasi semakin berkurangan, kereta dan lori di jalan raya, serta pesawat di udara, membuatkan langit menjadi jelas.

Menurut NASA, tahap nitrogen dioksida, bahan pencemar yang datang terutamanya dari pembakaran bahan api fosil, turun sebanyak 30%.

Seperti biasa, di mana sahaja ada Internet, di situ akan ada teori konspirasi.

Agak mengejutkan, warga Internet mengendalikan epidemik COVID-19 dengan agak matang.

Walau bagaimanapun, lonjakan kes baru di luar Wuhan, terutama di Korea Selatan dan Itali, telah menyebabkan ramai orang berasa curiga.

Kematian doktor yang memberi maklumat tentang hal ini juga sangat aneh.

Spekulasi ini tidak benar, walaupun telah menarik perhatian ramai orang.

Menurut satu teori, China sendiri yang menghasilkan coronavirus sebagai senjata.

Virus itu kemudian dibebaskan untuk mewujudkan ruang untuk perkembangan pertanian.

Bahkan ahli politik juga mempunyai teori konspirasi, di mana Senator AS Tom Cotton juga menuduh kerajaan China menggunakan taktik yang jahat.

Apabila melibatkan koronavirus, anda boleh dijangkiti lagi selepas sembuh daripadanya. Baru-baru ini, seorang wanita Jepun telah didiagnos dengan COVID-19 untuk kali kedua.

Wanita itu adalah pemandu bas pelancongan di Osaka, yang membuatkannya lebih mudah terdedah kepada jangkitan kerana jumlah orang yang berinteraksi dengannya setiap hari.

Berita itu agak membimbangkan kerana ia meningkatkan kesan potensi penyakit ini.

Tambahan pula, ia menjadikan penghasilan vaksin virus ini menjadi kurang berdaya maju.

Para saintis masih berusaha untuk mengetahui bagaimana coronavirus dapat menjangkiti orang yang sama dua kali.

Ketika ini, kita mendengar bahawa penyebab virus ini yang paling mungkin berasal dari kelawar.

China mempunyai reputasi memiliki masakan tempatan yang unik kerana haiwan liar boleh dibeli di pasar dan dimakan.

Antara salah satu hidangan istimewa termasuklah sup kelawar yang lazat (dan agak menyeramkan).

Ahli sains sedang cuba menentukan haiwan mana yang bertanggungjawab memindahkan virus ini kepada manusia, tetapi mereka masih tidak pasti.

Tetapi makhluk ini diperdagangkan di seluruh dunia kerana ia dianggap sebagai makanan yang sangat istimewa. Dari mana ia sekalipun, malapetaka ini sebenarnya boleh dielakkan jika kita mengelakkan diri daripada memakan haiwan liar.


Ketika Era 80-an, Anda Boleh Memuat Turun Permainan Video Melalui Radio

Pada masa kini, ada pelbagai cara anda boleh memainkan permainan video di PC atau konsol antaranya dengan memuat turun permainan tersebut daripada internet, install daripada cakera padat (CD) atau pun bermain terus secara dalam talian tanpa perlu memuat turunnya terlebih dahulu.

Malah, akses internet yang semakin meluas membolehkan anda bermain permainan video dengan pemain dari seluruh dunia. Segalanya dihujung jari. Jika dilihat daripada sejarah, permainan video sudah melalui banyak revolusi setelah puluhan tahun ia wujud.

Tahukah anda, satu ketika dahulu pada zaman 80-an, anda boleh memuat turun permainan video melalui radio?! Kedengaran pelik bukan? Teruskan bacaan untuk mengetahui bagaimana perkara ini boleh berlaku.

Perisian untuk Apple II yang dimuatkan dalam 2 buah kaset

Untuk memahami bagaimana perkara ini boleh berlaku, kita perlu mengetahui keadaan teknologi sewaktu era 70-an. Pada tahun 1977, generasi komputer pertama yang dikuasakan oleh mikro prosessor telah dicipta antaranya Apple II, Commodore PET, dan TRS-80.

Kesemua model PC ini mempunyai 1 persamaan yang ketara - kesemuanya menggunakan kaset audio untuk menyimpan data. Cakera keras pada ketika itu terlalu mahal sementara kaset audio pula lebih murah dan mudah didapati.

Jurutera pada ketika itu memilih menggunakan kaset audio memandangkan saiznya yang kecil dan memudahkan penciptaan komputer peribadi. Kemajuan penciptaan komputer peribadi juga menggalakkan penggunaannya sebaga mesin permainan video.

Menjelang 1980-an, para jurutera di Nederlandse Omroep Stichting (NOS), sebuah organisasi penyiaran Belanda, menyedari sesuatu yang luar biasa. Memandangkan program komputer dan permainan video disimpan pada kaset audio, ini bermakna datanya boleh dihantar dengan mudah melalui radio.

Mereka mula mengambil program dan permainan video dan menyediakan siaran di radio di mana orang ramai boleh "memuat turun" permainan video ke komputer peribadi mereka sendiri. Audio yang dihantar akan menghasilkan bunyi yang mengingatkan anda pada zaman internet dial-up.

Melalui video Youtube di atas, anda boleh mendengar bunyi data satu permainan video yang sedang disiarkan di saluran radio. Sekiranya anda tahu menukar audio di bawah ke format yang sepatutnya, anda boleh memua turun permainan video tersebut melalui bunyi yang dihasilkan dalam video di atas.

NOS memulakan program radio khusus untuk menghantar data permainan yang dipanggil "Hobbyscoop" dan ia menjadi sangat popular. Syarikat itu juga membuat format kaset standard yang dipanggil BASICODE untuk memastikan keserasian antara pelbagai jenis komputer.

Lama-kelamaan, perkongsian permainan video menerusi komputer menjadi begitu popular sehingga rancangan radio seumpama "Hobbyscoop" muncul di seluruh dunia. Stesen Yugoslovik yang dikenali sebagai "Ventilator 202" dikatakan telah berkongsi 150 program dan permainan video antara 1983 dan 1986.

Selain permainan video, perkongsian data melalui siaran radio ini juga turut melibatkan perkongsian program-program berkaitan pembelajaran, pengiraan, ensiklopedia dan sebagainya.

Sebelum perkongsian sesuatu data dilakukan pada siaran radio, pengacara akan memaklumkan terlebih dahulu kepada pendengar bahawa mereka akan hanya mendengar bunyi "pelik" untuk beberapa minit. Pengumuman ini ditujukan kepada semua pendengar yang mungkin tidak mengetahui apa yang sebenarnya terjadi.

Untuk menghantar data digital melalui gelombang radio, ia perlu dimodulasi menggunakan teknik yang berbeza seperti Amplitud Shift Keying (ASK), Phase shift keying (PSK) atau Quadrature amplitude modulation (QAM).

Proses pemindahan data futuristik dan menarik ini akhirnya berakhir pada akhir tahun 80an apabila sistem pengkomputeran 16-bit semakin berkembahng.

Prosesor untuk komputer ini jauh lebih cepat dan dengan itu memerlukan lebih banyak keupayaan penyimpanan, iaitu 250 kali lebih banyak daripada komputer sebelumnya. Ini bermakna storan kaset tidak lagi boleh digunakan dan pengeluar  mula menggunakan cakera liut dan cakera keras untuk storan komputer.

Pengakhiran zaman perkongsian permainan video melalui gelombang radio ini juga menyaksikan perkongsian data tanpa wayar melalui radio turut sama mati. Orang ramai tidak mempunyai cara lain untuk menghantar data permainan tanpa wayar sehinggalah penciptaan Wi-Fi pada tahun 1991.


Kemana Perginya Jersi Pemain Bola Sepak Profesional Selepas Tamat Perlawanan?

Sekiranya anda pernah mewakili pasukan bola sepak atau apa-apa jua sukan sekalipun, pastinya akan terkenang kembali jersi pasukan sekolah yang pernah dipakai dahulu. Habis sahaja sesuatu perlawanan, sudah tentulah jersi tersebut akan dipulangkan pada guru pengiring untuk dibasuh dan dipakai pada perlawanan berikutnya.

Malah, akibat kekangan bajet, sudah menjadi kebiasaan sesuatu jersi itu diperturunkan kepada generasi berikutnya. Selagi boleh pakai, pakailah. Buat apa membazir. Lagipun, setiap pasukan biasanya mempunyai 2 - 3 set jersi yang dikenali sebagai jersi Home, Away dan Alternative.

Namun, pernahkan anda tertanya-tanya, bagaimana pula dengan jersi yang dipakai oleh pemain-pemain bola sepak profesional. Apakah yang dilakukan mereka terhadap jersi tersebut selepas tamatnya perlawanan? Adakah pakai buang?

Bagi pasukan-pasukan bola sepak profesional, perbelanjaan untuk jersi pasukan bukanlah satu masalah. Kebiasaannya, mereka akan mendapat tajaan daripada jenama-jenama besar seperti Nika, Adidas, Puma dan sebagainya. Setelah melakukan sedikit carian internet, kami akan berkongsi serba-sedikit jawapan bagi persoalan ini.

Untuk sesuatu pasukan besar, segala kelengkapan pemain akan diuruskan oleh beberapa orang individu yang digelar sebagai "Kit Men". Sekiranya anda berminat untuk melihat bagaimanakah fungsi seorang Kit Men, kami cadangkan anda tonton video ringkas di atas.

Dalam video di atas, Kit Men daripada pasukan Manchester City dahulunya akan membasuh baju-baju pemain selepas digunakan. Baju tersebut kemudiannya akan digunakan pula untuk perlawanan berikutnya.

Manchester City bukan satu-satunya kelab besar yang menggunakan semula kit mereka, kelab Manchester United juga dipercayai menggunakan polisi yang sama. Pada tahun 2016, akhbar The Sun di UK telah mendedahkan bahawa pihak pengurusan Manchester United secara jelas memaklumkan kepada pemain agar tidak kerap bertukar jersi dengan pemain lawan atau memberikannya kepada peminat.

Pihak pengurusan kelab berpendapat tindakan tersebut tidak kos efektif terhadap perbelanjaan syarikat. Sekiranya anda tidak tahu, jersi yang dipakai pemain adalah gred yang paling tinggi dan dkenali sebagai "player issue" yang harganya lebih mahal daripada jersi yang dijual kepada penyokong kelab.

Bayangkan Manchester United yang merupakan antara kelab terkaya di dunia turut mengguna kembali jersi mereka, maka sudah tentulah kelab-kelab yang lebih kecil turut menggunakan pendekatan serupa.

Selain melihat pasukan kegemaran anda menang di hadapan mata, pastinya satu perkara yang lebih menggembirakan apabila pemain kesayangan anda menghadiahkan baju yang dipakai kepada anda.

Ianya sudah menjadi kebiasaan pemain bintang akan menghadiahkan jersi yang dipakai mereka kepada peminat, lagi-lagi apabila perlawanan tersebut merupakan perlawanan istimewa seperti perlawanan akhir.

Kit Men daripada pasukan Manchester City menyatakan sesetengah pemain bintang misalnya Yaya Toure diberikan 4 pasang jersi bagi setiap perlawanan. Set pertama untuk dipakai, set kedua untuk ditukar pada waktu rehat dan set ketiga pula untuk kecemasan. Sementara itu, set keempat pula memang disediakan untuk diberikan kepada peminat sejurus selepas tamat perlawanan.

Pada tahun 2015, Cristiano Ronaldo pernah menghadiahkan jersi yang dipakainya kepada seorang peminat bola yang menyaksikannya sedang berlatih. Tindakan tersebut diambil kerana rasa bersalahnya setelah sepakan percuma yang diambilnya terkena kanak-kanak tersebut. Tindakan meminta maaf dan menghadiahkan jersi kepada peminat tersebut merupakan tindakan terpuji oleh seorang pemain bintang sepertinya.

Ada juga kelab atau pemain yang akan mendermakan jersi-jersi yang terpakai  ini untuk tujuan amal. Bagi yang tidak tahu, jersi yang dipakai oleh pemain ini mempunyai gred tertinggi atau dikenali juga sebagai "player issue". Jersi sebegini biasanya bernilai tinggi dan diburu oleh para peminat.

Baju-baju ini selepas dibasuh akan dilelong dalam jualan amal bagi kutipan derma. Sudah tentu merupakan  satu tindakan terpuji untuk membantu pihak yang kurang bernasib baik. Malah, kebiasaannya pihak penaja juga tidak mempunyai masalah sekiranya mana-mana pasukan melakukannya untuk tujuan amal.

Untuk baju bagi perlawanan liga, ianya mungkin tidak begitu bernilai. Namun, bagi perlawanan istimewa yang biasanya disertakan logo atau cop khas pada jersi tersebut, nilainya boleh melambung berkali-kali ganda lebih tinggi.

Dalam sebuah wawancara dengan akhbar The Guardian, Graeme Le Saux bekas pemain kebangsaan England menyatakan bahawa budaya menukar jersi dengan pihak lawan sudah menjadi sebahagian daripada bola sepak moden.

Menariknya, pada zaman dahulu para pemain tidak dibenarkan bertukar jersi sesuka hati kerana jersi tersebut biasanya akan digunakan semula. Pemain yang melakukannya biasanya akan mendapati gaji mereka akan ditolak pada hujung bulan sebagai ganti rugi kepada baju yang diberikan kepada pemain lawan tersebut.

Walau bagaimanapun, menukar baju dengan pasukan lawan sudah dianggap satu perkara biasa terutamanya dalam perlawanan penting. Selain itu, pemain juga kebiasaannya tidak akan melepaskan peluang bertukar baju dengan pemain lawan yang dianggap bintan dan idola bagi mereka.

Budaya pertukaran jersi dengan pihak lawan ini dipercayai telah bermula pada tahun 1931, ketika Perancis mengalahkan England untuk pertama kalinya. Pemain-pemain Perancis begitu gembira dan mereka telah meminta pemain England jika mereka boleh bertukar jersi untk disimpan sebagai kenang-kenangan bagi perlawanan yang dianggap cukup bermakna tersebut.

Koleksi jersi peneyerang Itali, Stephan El Shaarawy yang diperolehi hasil pertukaran jersi dengan pemain-pemain ternama

Walau bagaimanapun, menurut laman FIFA.com, pertukaran jersi pemain hanya dilakukan dalam perlawanan akhir Piala Dunia buat pertama kaliny pada 1954. Walau bagaimanapun, ada etika yang perlu dipatuhi oleh setiap pemain sekiranya merek mahu bertukar jersi.

Kebiasaannya, kedua pemain tersebut sudah lama kenal antara satu sama lian, bermain untu pasukan yang sama diperingkat kelab dan sudah meminta keizinan secara verbal terlebih dahulu sebelum melakukan. pertukaran.

Pemain juga biasanya tidak akan melakukan pertukaran jersi sekiranya perlawanan tersebut tidak berakhir dengan baik (misalnya terdapat pergaduhan) ataupun jika kedua pasukan sememangnya mempunyai sejarah permusuhan yang panjang seperti Amerika Syarikat dan Mexico. Pemain yang bertukar jersi dilihat tidak menghormati pasukan sendiri kerana sanggup "berbaik" dengan pasukan lawan.